**R E L A C I O N**

**PËR**

**PROJEKTLIGJIN** “**PËR DISA SHTESA DHE NDRYSHIME NË LIGJIN NR. 162, datë 23.12.2020 “PËR PROKURIMIN PUBLIK**”.

1. **QËLLIMI I PROJEKT AKTIT DHE OBJEKTIVAT QË SYNOHEN TË ARRIHEN**

Përgatitja e projektligjit “Për disa shtesa dhe ndryshime në ligjin nr. 162, datë 23.12.2020 “Për prokurimin publik”, është mbështetur në nenet 78, 81, pika 1, dhe 83 pika 1 të Kushtetutës.

Ligji 162/2020 “Për prokurimin publik”, është një ligj i harmonizuar dhe i integruar me Direktivat e Bashkimit Europian (2014/24, Direktivën 2014/25 dhe Direktiven 89/665 EEC, 92/13/EEC mbi mjetet juridike dhe rishikimin administrativ) dhe në këtë kuadër lind nevoja e përafrimit të mëtjeshëm të legjislacionit shqiptar të prokurimit me acquis përkatëse të BE-së.

Qëllimi i këtij projektligji është të përmirësojë kuadrin rregullator të prokurimit publik në Shqipëri, duke synuar përafrimin e mëtejshëm të Ligjit me Direktivat e BE, kjo edhe si pjesë dhe e angazhimeve të marra në vijim të takimit dypalësh në kuadër të procesit “screening” për Kapitullin 5 “Prokurimi Publik”, të zhvilluar më datë 18 Nëntor 2022, në Bruksel, por edhe duke analizuar problematikat e dala gjatë zbatimit të këtij ligji në praktikë prej muajit Mars 2021 nga autoritetet kontraktore dhe operatorët ekonomikë, me qëllim lehtësimin e procesit të prokurimit për të gjitha palët e përfshira në të.

Objektivat konkrete që synohen të arrihen me miratimin e këtij projektligji është përmirësimi i kuadrit rregullator në fushën e prokurimit publik nëpërmjet transpozimit të mëtejshëm të direktivave të BE, si dhe adresimi i paqartësive dhe problematikave të dala nga zbatimi në praktikë i ligjit prej një përiudhe 2 vjecare nga hyrja e tij në fuqi.

**II. VLERËSIMI I PROJEKT AKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTAVE TË TJERA POLITIKE**

Projektligji është në përputhje të plotë me rendin juridik të brendshëm, dhe me legjislacionin ndërkombëtar të ratifikuar e për pasojë të detyrueshëm për Republikën e Shqipërisë.

Projektligji është në përputhje me zbatimin e objektivave të parashikuara në programin analitik të akteve të Qeverisë, pasi ndikon drejtëpërdrejtë në financimin e tyre nëpërmjet fondeve buxhetore.

**III. ARGUMENTIMI I PROJEKT AKTIT LIDHUR ME PËRPARËSITË, PROBLEMATIKAT, EFEKTET E PRITSHME.**

Nevoja për hartimin e këtij projektligji erdhi si rezultat i domosdoshmërisë së rregullimit të kuadrit legjislativ për prokurimin publik, duke analizuar problematikat e dala gjatë zbatimit të këtij ligji në praktikë nga autoritetet kontraktore, operatorët ekonomikë dhe organet audituese, me qëllim lehtësimin e procesit të prokurimit, por edhe duke synuar përafrimin e mëtejshëm të Ligjit me Direktivat e BE.

Projektligji “Për disa shtesa dhe ndryshime në ligjin “Për prokurimin publik”, sjell risi në disa drejtime, si:

- Parashikimi për herë të parë i konceptit të veprimtarisë ndihmëse dhe ofruesit të shërbimit të prokurimit;

- Shfuqizimi i llojit të procedurës së prokurimit “Shërbim Konsulence”, si një procedurë që nuk përcaktohet nga Direktivat;

- Përcaktimi i konceptit të Urdhrit të Prokurimit në përkufizimet e ligjit, si moment procedurial për inicimin e një procedure prokurimi;

* Mundësinë që Ministria përgjegjëse për financat t’i propozojë KM vendosjen e një mase shpërblimi për punonjësit e autoriteteve ose enteve kontraktore ose punonjësit e tjere, që përfshihen në procesin e prokurimit;
* Parashikimi i zhvillimit të procedurave të prokurimit, të kryerjes së ankesave dhe menaxhimit të zbatimit të kontratave duke përdorur mjetet elektronike të komunikimit.
* Përjashtimi nga zbatimi i LPP prokurimit mallrave/punëve/shërbimeve me vlerë nën kufirin e lartë monetar për nevojat e përfaqësuesve diplomatik konsullor në Republikën e Shqipërisë;
* Rishikimi i nenit të Konflikit të Interesave, duke parashikuar edhe rastin e marrjes së masave në rast të evidentimit të tij gjatë zbatimit të kontratës;
* Rishikimi i kompetencave të Agjencisë së Prokurimit Publik (në vijim “APP”), të parashikuara në nenin 23 të ligjit, lidhur me monitorimin e kontratave, administrimin e bazës së të dhënave, si dhe rasteve të përjashtimit të operatorëve ekonomikë nga e drejta për të fituar kontrata publike;
* Riformulim i nenit lidhur me blerjen e përqendruar;
* Plotësim i përcaktimit të momentit të skualifikimit të një operatori ekonomik kur është tërhequr nga nënshkrimi i kontratës;
* Saktësim i termit kur një operator ekonomik përjashtohet nga procedurat e prokurimit, ose pjesëmarrja në procedurat e prokurimit apo koncensionit, duke u përcaktuar togfjalëshi “*nga e drejta për të fituar kontratat e prokurimit publik, koncesionit/partneritetit publik privat dhe ankandit publik* ”;
* Rishikim i nenit të Formularit Përmbledhës të Vetdeklarimit;
* Saktësimi i rasteve se, kur një autoritet/ent kontraktor raporton pranë APP lidhur me tërheqjen e operatorëve ekonomikë;
* Parashikimin si kriter detyrues për skualifikim i rastit kur, operatorët ekonomik *nuk kanë të regjistruar pronarët përfitues në regjistrin e pronarëve përfitues, sipas parashikimeve të legjislacionit në fuqi*; *kur operatori ekonomik nuk përmbush detyrimet që rrjedhin nga legjislacionin për pagat*; *detyrimin për skualifikimin e një operatori ekonomik edhe kur personi i dënuar me një vendim gjyqësor të formës së prerë për shkelje të rëndë profesionale është anëtar i një organi administrimi, drejtues ose mbikëqyrës i atij, aksionar ose ortak, i operatorit ekonomik, ose ka kompetenca përfaqësuese, vendimmarrjeje ose kontrolluese brenda tij*;
* Rishikimi i nenit të Sistemit Dinamik të blerjes;
* Parashikimi i përdorimit të katalogëve elektronike;
* Riformulim në nenin 92 “Shqyrtimi i ofertave” dhe 96 “Periudha e pritjes” të ligjit.
* Ndryshime në nenin 83 “Sigurimi i ofertës”, nenin 89”Paraqitja dhe pranimi i ofertave”, në nenin 98”Anulimi i një procedure prokurimi”, në nenin 99 “raporti përmbledhës”, në nenin 104 “Zbatimi”, në nenin 109 “E drejta e ankimit”, nenet 110,111,112,114,115,118 në nenin 119 “Pavlefshmëria e kontratave”, në nenin 122 “Rregullat që zbatohen për kontratën”, në nenin 124 “Detyrimet e autoritetit ose entit kontraktor gjatë zbatimit të kontratës”, në nenin 125 “Detyrimet e autoritetit kontraktor ndaj Agjencisë së Prokurimit Publik”, në nenin 126 “Nënkontraktimi” në nenin 127 “Modifikimi i kontratave gjatë afatit të tyre”; në nenin 129 “Procedura e hetimit Administrativ”, nenin 130 dhe 131, si dhe nenin 132 “Kundravajtet administrative” të ligjit.

**IV. VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji “Për disa shtesa dhe ndryshime në Ligjin Nr. 162, datë 23.12.2020 “Për Prokurimin Publik” është hartuar në mbështetje të neneve 78 e 83, pika 1, të Kushtetutës, dhe është në përputhje me legjislacionin në fuqi.

Gjithashtu, projektligji synon të përafrohet pjesërisht me Direktivat 24/2014 dhe 25/2014 të Bashkimit Europian.

**V. VLERËSIMI I SHKALLËS SË PËRAFRIMIT ME *ACQUIS COMMUNITAIRE* (PËR PROJEKT AKTET NORMATIVE)**

Projektligji “Për disa shtesa dhe ndryshime në Ligjin Nr. 162, datë 23.12.2020 “Për prokurimin publik” përafron pjesërisht Direktivat 24/2014 dhe 25/2014 të Bashkimit Europian, sipas tabelave të përputhshmërisë bashkëlidhur këtij relacioni.

**VI. PËRMBLEDHJE SHPJEGUESE E PËRMBAJTJES SË PROJEKT AKTIT**

Ky projektakt është hartuar duke synuar përafrimin e kuadrit ligjor për prokurimin publik me legjislacionin e BE.

* **Në nenin 4 “Përkufizime”, bëhen shtesat si më poshtë:**
1. Pas pikës 13, shtohet pika 13/1, me këtë përmbajtje: “*13./1 "Kërkesat e etiketës" janë kërkesat që duhet të plotësojnë punët, produktet, shërbimet, proceset ose procedurat në fjalë për të marrë këtë etiketë”.*

Kjo shtesë në këtë dispozitë është bërë në kuadër të përafrimit të mëtejshëm të ligjit me Direktivat e BE, duke dhënë përkufizimin e kërkesave të etiketës, e cila mungonte në dispozitën e përkufizimeve.

1. Pika 17 me këtë përmbajtje “*17. “Kontratat e konsulencës” janë kontratat publike për shërbime konsulence, të një natyre intelektuale dhe këshilluese, duke përjashtuar llojet e tjera të shërbimeve, ku mbizotërojnë aspektet fizike të veprimtarisë*”, shfuqizohet.

Shfuqizimi i përkufizimit të kontratave të konsulencës si dhe më pas, në të gjithë tërësinë e ligjit, i llojit të procedurës së prokurimit “Shërbim Konsulence”, ka si qëllim transpozimin e mëtejshëm të parashikimeve të Direktivës. Konkretisht, në Direktivën 24/2014 të Bashkimit Europian, procedura e prokurimit “Shërbim Konsulence” nuk parashikohet si lloj i veçantë, pasi ky shërbim trajtohet si të gjitha llojet e tjera të shërbimeve.

Ne ligjin e prokurimit publik 162/2020, kriteri për shpalljen e ofertës fituese është “Oferta ekonomikisht më e favorshme”, e cila identifikohet në bazë të çmimit ose kostos dhe, ky kriter vlerësimi është i përshtatshëm për këto lloj shërbimesh, pa i përfshirë ato në një lloj të veçantë procedure prokurimi, sikurse është “shërbimi i konsulences”, me një metodologji të mëveçme që jo domosdoshmërisht nga praktika ka rezultuar efikase.

1. Pas pikës 31, shtohet pika 31/1 me këtë përmbajtje:

“31/1 *Ofrues i shërbimit të prokurimit" është një subjekt publik ose privat që ofron veprimtari ndihmëse për prokurimin publik;”*

Në kuadër të përafrimit të mëtejshëm të ligjit me Direktivat e BE (nenit 2 të Direktivës 2014/24) por edhe të lehtësimit të punës së autoriteteve kontraktore për realizimin e procedurave të prokurimit, kryesisht ato komplekse është parashikuar mundësia e marrjes së një ekspertize të jashtme nga ana autoriteteve kontraktore, rast pas rasti, sipas nevojave të tyre por dhe kompleksitetit të procedurës së prokurimit që do të zhvillohet, nga ofruesi i shërbimit të prokurimit.

Për këtë qëllim, është parashikuar në këtë nen përkufizimi i ofruesit të shërbimit të prokurimit, për t’u detajuar më pas në dispozitat ligjore në vijim.

1. Pas pikës 33, shtohet pika 33/1 me këtë përmbajtje:

”*Pasaporta e prokurimit publik është një tërësi të dhënash që identifikon një procedurë prokurim*i”.

Parashikimi për të shtuar konceptin e pasaportës së prokurimit publik ka ardhur nga një propozim i dërguar për mendim nga Komisioni për Cështjet Ligjore, Administratës Publike dhe të Drejtat e Njeriut, pranë Kuvendit, i cili ka propozuar *disa shtesa dhe ndryshime në ligjin 162/2020 “Për prokurimin publik*”.

Sipas këtij propozimi kërkohej krijimi i “*pasaportës së prokurimit publik*” si një hapësirë të dedikuar në sistemin e prokurimit elektronik për dokumentacionin e plotë të një procedure prokurimi, e cila është e identifikuar nga numri i references.

Duke qenë se, pasaporta e një procedure prokurimi është një grup të dhënash bazë që identifikon këtë procedurë si: numri i referencës, autoriteti/enti kontraktor, objekti i prokurimit, kodet CPV, etj, e cila aktualisht ekziston në SPE, atëherë propozimi merret pjesërisht në konsideratë, duke u riformuluar sipas përcaktimit të mësipërm.

1. Pika 41, riformulohet me këtë përmbajtje:

*“41. Sistem i prokurimit elektronik” (SPE) është një sistem, i krijuar sipas legjislacionit në fuqi, dhe që përdoret për kryerjen e procedurave të prokurimit publik, koncesioneve dhe partneritetit publik privat, prokurimeve në fushën e mbrojtjes dhe sigurisë dhe të ankandeve publike, sipas parashikimit në këtë ligj dhe në ligje të tjera të posacme, i cili mund të ndërveprojë me sistemet e tjera”.*

Në bashkëpunim edhe me Agjencinë Kombëtare të Shoqërisë së Informacionit (në vijim “AKSHI”), e cila propozon zhvillimin e sistemit të prokurimit elektronik, me qëllim zhvillimin e të gjitha fazave të procedurave të prokurimit publik, por edhe të koncesioneve dhe partneritetit publik privat, prokurimeve në fushën e mbrojtjes dhe sigurisë dhe të ankandeve publike, sipas parashikimit në këtë ligj dhe në ligje të tjera të posacme, është riformuluar pika e mësipërme.

Këto zhvillime synojnë rritjen e transparencës dhe eficensës në kryerjen e procedurave.

1. Pas pikës 41, shtohen pikat 41/1 dhe 41/2 me këtë përmbajtje:

”41/1 *Sistemi elektronik i ankesave është një sistem, i krijuar sipas legjislacionit në fuqi,* *e që përdoret për kryerjen e ankesave, i cili mund të ndërveprojë me sistemet e tjera”*

42/2 *Sistemi menaxhimit të kontratave është një sistem, i krijuar sipas legjislacionit në fuqi, për menaxhimin e zbatimit të kontratave, i cili mund të ndërveprojë me sistemet e tjera”.*

Nga komunikimet me Komisionin e Prokurimit Publik (në vijim “KPP”) dhe AKSHI është vlerësuar i nevojshëm normimi në ligj i konceptit të sistemit elektronik të ankesave dhe sistemit të menaxhimit të zbatimit të kontratave.

1. Pas pikës 42, shtohet pika 42/1, me këtë përmbajtje:

*“42/1. Urdhri i prokurimit është akti administrativ i nxjerrë nga autoriteti ose enti kontraktor pas fazës përgatitore të procesit për prokurimin e një objekti të caktuar, dhe që konsiderohet momenti i fillimit të procedurës konkrete të prokurimit për këtë objekt”.*

Projektligji jep konceptin e Urdhrit të prokurimit, si një akt administrativ për të përcaktuar momentin procedurial të nisjes të një procedure prokurimi, moment, nga i cili varen më pas veprime apo vendime që merren në lidhje me procedurën përkatëse.

Me hyrjen në fuqi të ligjit të ri për prokurimet publike në vitin 2021, u krijua një handikap në lidhje me vijimin e procedurave të prokurimit që kishin nisur me parashikimet e ligjit të shfuqizuar, të cilat ende nuk ishin publikuar në sistemin e prokurimit elektronik, por që urdhri i prokurimit ishte nënshkruar nga titullari i autoritetit kontraktor dhe kishte nisur procesi i prokurimit me krijimin e grupeve të punës.

Shqetësimi përcillej lidhur me shpalljen apo vijimin e procedurës së prokurimit në sistemin e prokurimit elektronik, në rastin kur i kishin filluar ato procedura me urdhër prokurimi bazuar në ligjin e vjetër të shfuqizuar.

Gjithashtu, përcaktimi i momentit procedurial të nisjes të procedurës së prokurimit do të ishte i nevojshëm, për të mos lënë interpretime në këtë drejtim, patur në konsideratë vendimet e Gjykatave, të cilat konsiderojnë momente të ndryshme të fillimit të procedurës së prokurimit gjatë arsyetimit të tyre.

f) Pas pikës 43, shtohet pika 43/1, me këtë përmbajtje:

*“43/1. Veprimtari ndihmëse” për prokurimin publik janë veprimtaritë që konsistojnë në ofrimin e mbështetjes për autoritetet ose entet kontraktore, në veçanti në format e mëposhtme:*

*(a) platforme elektronike, që u mundëson autoriteteve ose enteve kontraktore që të japin kontrata publike ose të lidhin marrëveshje kuadër për punë, furnizime ose shërbime;*

*(b) konsulencë për përgatitjen e procedurave të prokurimit publik;*

*(c) përgatitjen dhe zhvillimin e procedurave të prokurimit në emër dhe për llogari të autoritetit ose entit kontraktor në fjalë.”.*

Sikurse shpjeguam edhe lart, në kuadër të përafrimit të mëtejshëm të ligjit me Direktivat e BE rast pas rasti, sipas nevojave të tyre, por dhe kompleksitetit të procedurës së prokurimit që do të zhvillohet, është parashikuar mundësia e marrjes së një ekspertize të jashtme nga ana e autoriteteve kontraktore, konkretisht nga ofruesi i shërbimit të prokurimit, i cili do të kryejë veprimtari ndihmëse.

Për këtë qëllim, në këtë gërmë është dhënë përkufizimi i veprimtarive ndihmëse, duke u kufizuar në format, që ato do të mund të ofrohen nga ofruesi i shërbimit për autoritetin ose entin kontraktor, përkufizim, i cili vjen në përputhje me përcaktimet e Direktivës 24/2014.

* **Në nenin 7 ”Përjashtime të veçanta”, janë bërë këto ndryshime:**

i) Në pikën 1, gërma ”i” është ndryshuar si vijon:

*“i) prokurimin e mallrave, punëve dhe shërbimeve, me vlerë nën kufirin e lartë monetar, për nevojat e përfaqësive diplomatike konsullore të Republikës së Shqipërisë jashtë vendit;”.*

Ligji aktual parashikon përjashtimin nga zbatimi i tij të prokurimit të mallrave, punëve dhe shërbimeve, për nevojat e përfaqësive diplomatike konsullore të Republikës së Shqipërisë, për shkak të specifikës dhe problematikave të raportuara gjatë prokurimit nga këto përfaqësi, pavarësisht vlerës së tyre.

Duke qenë se, për procedurat e prokurimit me vlerë mbi kufirin e lartë monetar, në tërësinë e të gjithë ligjit 162/2020 ruhen parashikimet e Direktivave të BE, me qëllim përafrimin e mëtejshëm me këto Direktiva, vlerësohet e nevojshme rishikimi i kësaj gërme, duke parashikuar përjashtimin nga zbatimi i ligjit për prokurimin publik vetëm prokurimin e mallrave, shërbimeve dhe punëve me vlerë nën kufirin e lartë monetar, pasi mbi këtë vlerë ato do të duhet të prokurohen sipas ligjit.

1. Gjithashtu, është shtuar si rast përjashtimor edhe gërma “k” me këtë përmbajtje:

*“k*. *lejimin e ofrimit ose të shfrytëzimit të rrjeteve të komunikimeve elektronike publike ose ofrimin publikut një ose më shumë shërbime të komunikimeve elektronike.*

*Për qëllimet e kësaj gërme “rrjeti i komunikimeve elektronike publike" dhe "shërbim i komunikimeve elektronike" kanë të njëjtin kuptim sipas legjislacionit të fushës në fuqi.*

Ky rast përjashtimor vjen në përputhje me parashikimet e Direktivës 23/2014 të BE-së.

* **Në Nenin 17, “Forma e komunikimit”, bëhen këto ndryshime**:

i) Në pikën 1, fjalia e parë ndryshon me këtë përmbajtje:

*„I gjithë komunikimi dhe shkëmbimi i informacionit për zhvillimin e procedurave të prokurimit, kryerjen e ankesave, nënshkrimin dhe zbatimin e kontratës, kryhet duke përdorur mjetet elektronike të komunikimit”.*

*Të gjitha veprimet proceduriale të autoriteteve kontraktore dhe operatorëve ekonomikë në kuadër të pjesëmarrjes në procedurat të cilat zhvillohen në Sistemin e Prokurimeve Elektronike, sipas parashikimeve në legjislacionet respektive kryhen vetëm në SPE. Autoritetet kontraktore dhe operatorët ekonomikë shkëmbejnë komunikim elektronik me anë të këtij sistemi, përmes nënshkrimit elektronik dhe vulës elektronike”*.

ii)Paragrafi 2, i pikës 1 shfuqizohet.

iii)Pas pikës 4, shtohen pikat 5 dhe 6 me këtë përmbajtje:

*”5. Rregulla të posacme për nivelin e sigurisë, shkëmbimit të informacionit dhe ndërveprimit me sisteme të tjera të Sistemit të Prokurimit Elektronik, përcaktohen me Vendim të Këshillit të Ministrave me propozim të institucionit përgjegjës për teknologjinë e informacionit”.*

*”6. Përdorimi i Sistemit të Prokurimit Elektronik për zhvillimin e procedurave sipas këtij ligji dhe ligjeve të tjera nga autoritetet kontraktore dhe operatorët ekonomikë kryhet kundrejt pagesës. Tarifat e përdorimit përcaktohen me vendim të Këshillit të Ministrave”.*

Riformulimet dhe shtesat në këtë nen vijnë në kuadër të rritjes të transparencës dhe eficensës në procedurat e prokurimit, pasi i gjithë komunikimi dhe shkëmbimi i informacionit për zhvillimin e të gjitha fazave të procedurave të prokurimit, për kryerjen e ankesave, nënshkrimin dhe zbatimin e kontratës, do të bëhet duke përdorur mjetet elektronike të komunikimit. Zhvillimet janë propozuar dhe marrë përsipër nga AKSHI.

Ndërkohë që rregulla të posacme për nivelin e sigurisë, shkëmbimit të informacionit dhe ndërveprimit me sisteme të tjera SPE do të përcaktohen me Vendim të Këshillit të Ministrave.

Nga ana tjetër, po nga ky institucion është propozuar që përdorimi i SPE si nga autoritet kontraktore ashtu edhe operatorët ekonomikë do të jetë kundrejt një tarife, e cila edhe kjo do të përcaktohet me vendim të Këshillit të Ministrave.

* **Në nenin 19, ”Konflikti i Interesit”, paragrafi i parë i pikës 1, ndryshon si më poshtë:**

“1. *Autoritetet ose entet kontraktore duhet të marrin masat e përshtatshme për të parandaluar, identifikuar dhe zgjidhur në përputhje me legjislacionin në fuqi, rastet e konfliktit të interesit, që lindin gjatë kryerjes së procedurave të prokurimit dhe zbatimit të kontratës, për të shmangur shtrembërimin e konkurrencës dhe për të garantuar trajtimin e barabartë të të gjithë operatorëve ekonomikë*”.

Në këtë pikë të nenit 19 të LPP është shtuar parashikimi i rastit të marrjes së masave për të parandaluar, indentifikuar rastet e konfliktit të interesave, sipas parashikimeve të legjislacionit në fuqi, jo vetëm gjatë kryerjes së procedurës së prokurimit por edhe gjatë fazës së zbatimit të kontratave, pasi mungonte një parashikim i tillë. Ky fakt është hasur së fundmi gjatë raportimeve qoftë nëpërmjet komunikimeve elektronike ashtu edhe shkresore të rasteve të konstatuara të konfliktit të interesave, gjatë fazës së zbatimit të kontratave (shkresa Nr. 4637 prot.,).

* **Në nenin 21 “Autoriteti ose enti kontraktor”, bëhen shtesat dhe ndryshimet, si më poshtë:**
1. Në pikën 2, shtohet paragrafi me këtë përmbajtje:

*“Autoriteti ose enti kontraktor ka detyrimin të garantojë transparencën për cdo procedure prokurimi, sipas parashikimeve në këtë ligj”*.

Nga Komisioni për Cështjet Ligjore, Administratës Publike dhe të Drejtat e Njeriut, pranë Kuvendit është dërguar projektligji “P*ër disa shtesa dhe ndryshime në ligjin 162/2020 “Për prokurimin publik*”, ku ndërmjet të tjerave ështëpropozuar që, të parashikohet në ligj “*Transparenca me publikun”,* si një detyrim për të garantuar akses të pakufizuar të publikut*.*

Autoriteti/enti kontraktor, që nga faza e planifikimit të procedurave të prokurimit, që është hartimi i regjistrit të parashikimeve të procedurave të prokurimit, ka detyrimin t’a publikojë në sistemin e prokurimit elektronik. Po kështu, ka detyrimin të publikojë në SPE dokumentat e tenderit dhe të zhvillojë procesin e hapjes, të shqyrtimit dhe vlerësimit të ofertave, po me mjete elektronike.

Në këtë kuptim, detyrimin për të garantuar transparencë me publikun e ka autoriteti/enti kontraktor dhe për këtë qëllim, është parashikuar shtesa në dispozitën e mësipërme ligjore, duke marrë në konsideratë propozimin e bërë.

1. Pas pikës 5, shtohet pika 5/1 me këtë përmbajtje:

*“5.1 Cdo ent, sipas përcaktimit të pikës 1, të nenit 4 të këtij ligji, i cili në strukturën e tij organizative ka më pak se 15 punonjës, do të veprojë si autoritet ose ent kontraktor vetëm për kryerjen e prokurimeve me vlerë të vogël. Për objektet, vlera e përllogaritur, e të cilave, tejkalon kufirin e prokurimeve me vlerë të vogël, autoriteti ose enti kontraktor duhet t’i drejtohet organit epror, ose kur nuk ka një të tillë, organit qëndror blerës”.*

Ky përcaktim ka për qëllim reduktimin e numrit të autoriteteve kontraktore, duke mos i konsideruar si të tilla, ato institucione që kanë një numër të vogël punonjësish (nën 15) dhe nuk kanë mundësi të ngrenë strukturat e nevojshme për zhvillimin e procedurave të prokurimit.

Vlen të theksojmë se, referuar parashikimeve në fuqi për prokurimin publik, rolet dhe përgjegjësitë e grupeve që ngrihen gjatë procesit të prokurimit janë të ndara. Në cdo strukture ka një numër që shkon nga 1 deri në 3 persona, të cilët duhet të jenë persona të ndryshëm (*personi përgjegjës për prokurimin, grupi i punës për hartimin e specifikimeve/fondin limit, njësia e prokurimit, komisioni i vlerësimit të oferta, komisioni i shqyrtimit të ankesave)*. Në këtë kuptim, një institucion me një numër me më pak se 15 punonjës nuk do të mundet të ngrejë struktura të tilla për të zhvilluar një procedurë prokurimi.

Në këtë mënyrë, do përqendrohet numri i autoriteteve kontraktore që kanë nevojë të kenë eskpertizë të thelluar në procedurat e prokurimit publik, duke rritur kapacitetet administrative në këtë drejtim.

1. Në pikën 6, togfjalëshi *“... për zbatimin e pikave 2,3,4 dhe 5 ...”* zëvendësohetme togfjalëshin *“... për zbatimin e pikave 2,3,4,5 dhe 5.1 ...”.*

Kjo pikë rregullohet në përputhje me nëndarjet që përmban neni 5, duke përfshirë edhe shtesat e bëra me këtë projektligj.

1. Pas pikës 6, shtohet pika 7, me këtë përmbajtje:

*“7. Ministria përgjegjëse për Financat mund t’i propozojë Këshillit të Ministrave vendosjen e një masë shpërblimi për punonjësit e autoriteteve ose enteve kontraktore,apo punonjësve të tjerë të përfshirë në procesin e prokurimit publik”*.

Me qëllim motivimin dhe rritjen e përgjegjshmërisë të anëtarëve të grupeve të punës që ngrihen gjatë procesit të prokurimit, të cilët nuk e kanë detyrë funksionale kryerjen e procedurave të prokurimit, vlerësohet parashikimi i mundësisë së ofrimit të bonuesve për çdo punonjës që merr pjesë në këto komisione.

Në këtë mënyrë synohet rritja e nivelit të përgjegjshmërisë së stafeve të angazhuar në proceset e prokurimit.

* **Pas Nenit 21, shtohen nenet 21/1, 21/2 me këtë përmbajtje:**

 “***Neni 21/1***

***Ofruesi i shërbimit të prokurimit***

1. *Ofruesi i shërbimit të prokurimit është subjekt publik ose privat, i cili mund të kontraktohet nga autoriteti ose enti kontraktor me qëllim realizimin e një veprimtarie ndihmëse për prokurimin publik sipas parashikimeve të nenit 4, pika 43/1 të këtij ligji.*

*Entet publike, vendase ose të huaja, që kanë në fushën e veprimtarisë së tyre kryerjen e veprimtarive ndihmëse për prokurimin publik, sipas parashikimeve të nenit 4, pika 43/1 të këtij ligji, mund të jenë ofrues i shërbimit të prokurimit.*

1. *Ofruesi i shërbimit të prokurimit, e ushtron veprimtarinë e tij bazuar në këtë ligj dhe në aktet e tjera ligjore dhe nënligjore në fuqi.*

*3. Në rastin kur, ofruesi i shërbimit të prokurimit kontraktohet për përgatitjen dhe zhvillimin e procedurave të prokurimit në emër dhe për llogari të autoritetit ose entit kontraktor në fjalë, ai do të sillet si autoritet ose ent kontraktor.*

***Neni 21/2***

***Përzgjedhja e Ofruesit të shërbimit të prokurimit***

1. *Kontraktimi i subjekteve, ofrues të shërbimeve të prokurimit vendoset nga autoriteti ose enti kontraktor rast pas rasti, për objekte, ku vlerësohet e rëndësishme marrja e një ekspertize të jashtme.*

*2. Në rast se, autoriteti ose enti kontraktor vendos të kontraktojë një subjekt privat, për përzgjedhjen e tij duhet t’i referohet procedurave të parashikuara nga dispozitat e këtij ligji dhe akteve të tjera ligjore dhe nënligjore në fuqi.*

*Përjashtimisht, kur vlera e përllogaritur e këtij shërbimi është nën kufirin e lartë monetar, autoritetet ose entet kontraktore nuk kanë detyrimin që të zbatojnë procedurat e parashikuara nga ky ligj. Në cdo rast, në dhënien e kontratave duhet të respektojnë parimet e përzgjedhjes të parashikuara në nenin 3 të këtij ligji.*

1. *Tarifa për kryerjen e veprimtarive ndihmëse për prokurimin publik, nga ofruesi i shërbimit do të jetë deri ne 1 % të vlerës së përllogaritur të kontratës që do të prokurohet.*

*Pagesa për kryerjen e veprimtarive ndihmëse sipas përcaktimeve të nenit 4, pika 43/1 të këtij ligji, mund të bëhet nga autoriteti ose enti kontraktor dhe/ose operatori ekonomik, sipas rregullave që përcakton Këshilli i Ministrave”.*

Në këto dispozitë ligjore është parashikuar mënyra e përzgjedhjes së ofruesit të shërbimit nga autoriteti kontraktor, nëpërmjet procedurave përzgjedhëse të parashikuara nga legjislacioni i prokurimit, në rastet kur vlera e përllogaritur e këtij shërbimi është mbi kufirin e lartë monetar, pasi në të kundërt autoritetet ose entet kontraktore nuk kanë detyrimin që të zbatojnë procedurat e parashikuara nga ky ligj. Në çdo rast, në dhënien e kontratave duhet të respektojnë parimet e përzgjedhjes të parashikuara në nenin 3 të këtij ligji.

Theksojmë se, veprimtaritë ndihmëse mund të sigurohen nga ofruesi i shërbimit ku vlerësohet e rëndësishme marrja e një ekspertize të jashtme.

Në rast se,ofruesi i shërbimit të prokurimit kontraktohet për përgatitjen dhe zhvillimin e procedurave të prokurimit në emër dhe për llogari të autoritetit ose entit kontraktor në fjalë, ai do të sillet si autoritet ose ent kontraktor.

Gjithashtu, këto dispozita transpozojnë parashikimet e Direktivave të BE.

* **Në nenin 23 “Kompetencat e Agjencisë së Prokurimit Publik”, bëhen ndryshimet si më poshtë:**
1. gërma “dh” riformulohet me këtë përmbajtje: *“dh) Monitoron zbatimin e kontratave sipas kushteve të prokuruara, bazuar në dokumentacionin e administruar nga autoritetet ose entet kontraktore gjatë zbatimit të kontratës”.*

Autoriteti ose enti kontraktor, bazuar në nenin 124 të LPP, ka detyrimin të ndjekë zbatimin e kontratës sipas kushteve në bazë të të cilave është nënshkruar, për të garantuar se ajo zbatohet në kohën, cilësinë dhe vlerën e përcaktuar, në përputhje me kushtet e përcaktuara në dokumentet e tenderit dhe me legjislacionin në fuqi. Në zbatim të këtij neni, autoritetet/entet kontraktore kanë detyrimin për hartimin dhe administrimin e dokumentacionit të nevojshëm që dëshmon zbatimin dhe ndjekjen e zbatimit të kontratës në përputhje me kushtet e prokuruara.

Për sa më sipër, me anë të riformulimit të nenit 23, gërma “dh” të LPP, saktësohet kompetenca e APP për monitorimin e zbatimit të kontratave të lidhura prej tyre, bazuar në dokumentacionin e administruar nga autoritetet/entet kontraktore gjatë zbatimit të kontratës.

1. Në gërmën “ë” togfjalëshi “… *për të përfituar kontrata publike*..” zëvendësohet me tofjalëshin“… *për të fituar kontratat e prokurimit publik, koncesionit/partneritetit publik privat dhe ankandit publik* ”.
2. gërma “f” riformulohet me këtë përmbajtje*: “f) administron të dhënat e procedurave të krijuara në Sistemin e Prokurimit Elektronik, pjesë e bazës së të dhënave”.*

Riformulimi i kësaj kompetence të APP vjen si rezultat i rekomandimeve të lëna nga KLSH pas auditimit të kryer në APP me objekt: “*Auditimi i Sistemeve të Teknologjisë së Informacionit*” si dhe propozimit të dhëna nga AKSHI.

Sipas rekomandimeve duhet që, ky parashikim të vijë në një linjë edhe me parashikimet e përcaktuara në nenet 3/a/ç, 5, 10, të Ligjit Nr. 10325, datë 23.09.2010 “Për bazat e të dhënave shtetërore”, nenin 5/y të Kreut I të Vendimit Nr. 673, datë 22.11.2017 të Këshillit të Ministrave “Për riorganizimin e Agjencisë Kombëtare të Shoqërisë së Informacionit”, të ndryshuar.

* Në nenin 24 “Komisioni i Prokurimit Publik”, pas pikës 1 shtohet paragrafi si më poshtë vijon:

”*Komisioni i Prokurimit Publik administron të dhënat e ankesave në Sistemin e Ankesave Elektronike, pjesë e bazës së të dhënave”.*

Ky propozim vjen nga KPP, duke qenë se, ankesat do të bëhen nëpëmjet sistemit të ankesave elektronike atëherë propozohet që të ketë një parashikim edhe mbi institucionin që administron të dhënat e ankesave në këtë sistem, i cili është KPP si organi i parashikuar nga ligji për shqyrtimin e ankesave.

* **Në nenin 33 “Kufijtë monetarë”, pika 2, ndryshon si vijon:**

“2. *Kufijtë monetarë përcaktohen me Vendim të Këshillit të Ministrave, duke mbajtur në konsideratë parashikimet e legjislacionit europian në fushën e prokurimit publik*.

Riformulimi i kësaj pike, duke parashikuar që kufijtë monetarë të përcaktohen me Vendim të Këshillit të Ministrave vjen si domosdoshmëri për të shmangur rishikimin e ndryshimit të rregullave të prokurimit publik, sa herë që do të duhen të rishikohen këto kufij, në përputhje me Direktivavat e Be. Sipas direktivave të BE ka një periodicitet të caktuar për rishikimin e kufijve monetarë.

* **Në nenin 34, pas pikës 10, shtohen pikat 11, 12 dhe 13 me përmbajtje, si më poshtë vijon:**

*11. Llogaritja e vlerës limit të kontratës kryhet në sisteme elektronike të çertifikuara mbështetur në ndërveprim me sisteme të tjera të Platformës Qeveritare të Ndërveprimit, referuar një ose më shumë alternativave të renditura, si më poshtë vijon:*

1. *Në rast se për elementë ose tërësinë e zërave të kontratës eksiztojnë cmime të botuarta nga INSTAT të 6 muajve të fundit i referohen këtyre të fundit dhe/ ose*
2. *Në rast se për element ose tërësinë e zërave të kontratës nuk eksiztojnë çmime të botuarta nga INSTAT, sistemi kryen kontrollin e çmimeve referencë të Doganës ose të sistemit të fiskalizimit në përputhje me natyrën e kontratës objekt prokurimi të 6 muajve të fundit dhe/ ose*
3. *Në rast se për llogaritjen e vlerës së kontratës, autoriteti/enti kontraktor duhet të bazohet në Vendime të Këshillit të Ministrave që përcaktojnë rregullat për llogaritjen e vlerës së kontratës, atëherë të dhënat në përputhje me metodologjinë e secilit Vendim të Këshillit të Ministrave plotësohen në sistemin elektronik të certifikuar. Sistemi kryen përllogaritjen e automatizuar të vlerës së kontratës dhe/ ose*
4. *Nëse nuk ekziston asnjë prej mënyrave të mësipërme autoriteti kontraktor i drejtohet studimit të tregut në sistemet elekronike të certifikuar. Operatorët ekonomikë vendas ose të huaj i përgjigjen kërkesës së autoritetit kontraktraktor në sistem dhe/ ose*
5. *Autoriteti ose enti kontraktor kontraktor mund të përzgjedhë çmimet e kontratave të mëparshme, të realizuara nga vetë apo nga autoritete të tjera kontraktore; përmes kontrollit në Sistemin e Menaxhimit të Kontratave. Kontrolli kryhet në mënyrë të automatizuar nga Sistemi i Prokurimit Elektronik.*
6. *Në rast se për llogaritjen e elementëve ose tërësisë së vlerës së kontratës ekzistojnë më shumë se sa një prej metodave të mësipërme, sistemi përllogarit cmimin bazuar në mesoren e çmimeve të propozuar.*
7. *Rregulla të posacme për përllogaritjen e vlerës së kontratës, mënyrën e llogaritjes në sisteme, llojet e sistemeve dhe organin certifikues të tyre përcaktohen me Vendim te Keshillit te Ministrave“.*

Riformulimi dhe shtesat në këtë dispozitë ligjore vijnë si propozim i KPP por edhe AKSHI duke parashikuar që përllogaritja e vlerës limit të kontratës të kryhet në sisteme elektronike të çertifikuara mbështetur në ndërveprim me sisteme të tjera të Platformës Qeveritare të Ndërveprimit, referuar një ose më shumë alternativave të renditura, në këtë dispozitë.

* **Në nenin 35, pas pikës 3, shtohet pika 4, me përmbajtje si më poshtë vijon:**

*„4. Studimi i tregut kryhet nga autoriteti ose enti kontraktor në sistemet elektronike të certifikuara“.*

Në vijim edhe të parashikimeve të mësipërme të propozuara nga AKSHI dhe KPP, propozohet që edhe studimi i tregut të kryhet në sistemet elektronike të certifikuara*.*

* **Në nenin 36, pas pikës 6, shtohen pika 7 dhe 8 me përmbajtje si më poshtë vijon:**

*"7.Autoriteti ose enti kontraktor në hartimin e specifikimeve teknike, referuar parashikimeve të mësipërme, kryen verifikim në Sistemin e Prokurimit Elektronik përmes ndërveprimit me sisteme të tjera kombëtare dhe ndërkombëtare në rast se ekzistojnë standarde kombëtare ose ndërkombëtare në fuqi për mallrat, punët dhe shërbimet. Sistemi duhet të zhvillohet duke përdorur teknologji të avancuar të Inteligjencës Artificiale dhe procese të robotizuara në përputhje me parashikimet Europiane.*

1. *Parashikime të detajuara për këtë proces përcaktohen në rregullat e prokurimit publik*, *brenda 6 muajve nga hyrja në fuqi e kesaj dispozite*“.

Propozimi për të shtuar pikat e mësipërme në këtë dispozitë ligjore vjen nga KPP dhe AKSHI me qëllim që hartimi i specifikimeve teknike nga autoritetet ose entet kontraktore të bëhet duke verifikuar në rast se, ekzistojnë standarde kombëtare ose ndërkombëtare në fuqi për mallrat, punët dhe shërbimet, në SPE përmes ndërveprimit të tij me sisteme të tjera kombëtare dhe ndërkombëtare.

* **Në nenin 41 ” Procedurat standarde të prokurimit”, dhe nenin 47 “Procedurë me negocim, pa shpallje paraprake të njoftimit të kontratës”,** kudo ku është togfjalëshi “…shërbimit/et të konsulencës..” hiqet.

Arsyetimi për heqjen e këtij togfjalëshi është dhënë më sipër në këtë relacion.

* **Në nenin 43 “Procedurë e Kufizuar”, pas pikës 6 shtohet pika 7, me këtë përmbajtje:**

“*7. Përjashtimisht, për procedurat e prokurimit mbi kufirin e lartë monetar, në rastin kur autoriteti ose enti kontraktor argumenton se për shkak të një gjendje urgjence, e ka të pamundur respektimin e afatit të përcaktuar në pikën 2 dhe 3 të këtij neni, afatet mund të shkurtohen:*

*(a) për pranimin e kërkesave për pjesëmarrje, jo më pak se 15 ditë, nga data në të cilën është publikuar njoftimi i kontratës;*

*(b) për pranimin e ofertave, jo më pak se 10 ditë, nga data në të cilën është dërguar ftesa për ofertë”*.

Në kuadër të përafrimit të mëtejshëm të ligjit me Direktivat e BE është parashikuar në këtë dispozitë edhe rasti i shkurtimit të afateve, sikurse Direktiva 24/2014 parashikon.

* **Në nenin 47 “Procedurë me negocim, pa shpallje paraprake të njoftimit të kontratës”, në gërmën “a”, dhe “f” të pikës 1**, hiqet togfjalëshi “…*shërbimit/et të konsulencës*..”
* **Neni 50 ”Shërbim Konsulence” shfuqizohet.**

Arsyetimi për heqjen e kësaj lloj procedure prokurimi është dhënë më sipër në këtë relacion.

* **Neni 53** **“Blerje e përqendruar” ndryshon si më poshtë:**
1. *Këshilli i Ministrave vendos të krijojë organe qendrore blerëse, për kryerjen e procedurave të prokurimit në emër dhe për llogari të autoriteteve ose ente kontraktore si dhe për monitorimin e zbatimit të kontratave.*
2. *Këshilli i Ministrave mund të ngarkojë për procedura të veçanta prokurimi një autoritet ose ent tjetër kontraktor si organ qendror blerës apo si ofrues i sherbimit të prokurimit që do të zhvillojë procedurën e prokurimit për objekte të caktuara.*
3. *Një autoritet ose ent kontraktor mund t’i kërkojë organit qendror blerës, kryerjen e veprimtarive ndihmëse sipas përcaktimeve të nenit 4, pika 43/1 të këtij ligji.*
4. *Këshilli i Ministrave vendos aplikimin e një tarife për kryerjen e procedurave nga organi qendror blerës.*
5. *Pagesa për kryerjen e veprimtarive ndihmëse sipas përcaktimeve të nenit 4, pika 43/1 të këtij ligji, mund të bëhet nga autoriteti ose enti kontraktor dhe/ose operatori ekonomik sipas rregullave që përcakton Këshilli i Ministrave, e cila, në çdo rast, nuk është më e madhe se 1% e vlerës së përllogaritur të kontratës që prokurohet.*
6. *Kur dy ose më shumë autoritete ose ente kontraktore kanë nevojë për të njëjtat mallra, puneve apo shërbime, atëherë ata, nëse marrin një vendim të tillë, mund t’i ngarkojnë njërit prej tyre detyrën e prokurimit të këtyre mallrave, puneve apo shërbimeve në emër të të tjerëve.*
7. *Kur një procedure prokurimi kryhet bashkërisht në emër dhe për llogari të të gjitha autoriteteve ose enteve kontraktore të interesuara, ato do të jenë bashkërisht përgjegjëse për përmbushjen e detyrimeve të tyre në përputhje me këtë ligj. Kjo vlen edhe në rastet kur një autoritet ose ent kontraktor kryen procedurën, duke vepruar në emër të tij dhe për llogari të autoriteteve ose enteve të tjera kontraktore.*
8. *Kur zhvillimi i një procedure prokurimi nuk kryhet në tërësi në emër dhe për llogari të autoriteteve ose enteve kontraktore të interesuara, këto të fundit do të jenë bashkëpërgjegjëse vetëm për ato pjesë të kryera bashkërisht.*
9. *Çdo autoritet ose ent kontraktor do të ketë përgjegjësinë e vetme për përmbushjen e detyrimeve të tij në përputhje me këtë ligj në lidhje me pjesët që ai kryen në emër të tij dhe për llogari të tij”.*

Ky nen është riformuluar nisur nga problematikat e konstatuara nga zbatimi i ligjit në praktikë, sa i takon krijimit të organeve qendrore blerëse dhe delegimit të tyre, për kryerjen e procedurave te prokurimit.

Konkretisht, me rregullimet e propozuara parashikohet që, Këshilli i Ministrave me nismën e tij mund të vendosë të krijojë organe qendrore blerëse dhe, për procedura të veçanta prokurimi mund të ngarkojë një autoritet ose ent kontraktor përveçse në cilësinë e një organi qendror blerës, edhe në cilësinë e një organi që do të zhvillojë një procedurë prokurimi për objekte të caktuara.

Gjithashtu, është parashikuar mundësia e aplikimit të një tarife në vlerë monetare, në rastin kur procedura do të zhvillohet nga organi qendror blerës në kuadër të veprimtarisë ndihmëse, pasi në këtë rast organi qendror blerës do të zhvillojë një procedurë të caktuar prokurimi për llogari të një autoriteti/enti kontraktor në cilësinë e ofruesit të shërbimit.

Vlen të theksojmë se, pikat 5,6,7,8 janë shtuar në këtë dispozitë ligjore, duke transpozuar parashikimet e Direktivave të BE.

* **Në nenin 54 “Sistemi dinamik i blerjes dhe ankandi elektronik”, bëhen këto ndryshime:**
1. Në pikën 1, pas gërmës ”d”, shtohet gërma ”e”, ”f”,”g” me përmbajtje si më poshtë vijon:

*„e) Autoriteti ose enti kontraktor përcakton kritere të thjeshtuara për kualifikim në Sistemin e Prokurimit Elektronike.*

*f) Sistemi gjeneron ftesë automatike për të gjithë subjektet e regjistruara në SPE kodet e aktiviteteve të të veprimtarive të të cilëve ( NACE) përputhen me objektin e procedurës së prokurimit sipas kodeve CPV.*

*g) Në përfundim të afateve kohore, Sistemi i Prokurimit Elektronike mbështetur në ndërveprimin me Sisteme të tjera të Platformës Qeveritare të Ndërveprimit kryen vlerësimin automatik të plotësimit të kritereve të përgjithshme dhe të vecanta të kualifikimit të ofertuesve për fazën e parë të parakualifikimit.*

*h) Sistemi dinamik i blerjes dhe ankandi elektronik duhet të zhvillohen duke përdor teknologji të avancuar të Inteligjencës Artificiale dhe procese të robotizuara në në përputhje me parimet e përmendura në nenin 3 të këtij ligji dhe me standardet ndërkombëtare europiane“.*

Propozimi për të shtuar pikat e mësipërme në këtë pikë të kësaj dispozite ligjore vjen nga KPP dhe AKSHI, duke parashikuar zhvillimin dhe përdorimin e teknologjisë së avancuar të Inteligjencës Artificiale dhe proceseve të robotizuara në përdorimin e sistemit dinamik të blerjes dhe ankandit elektronik, në përputhje me parimet e përmendura në nenin 3 të këtij ligji dhe me standardet ndërkombëtare europiane.

**ii)** pika 2, paragrafi i pestë ndryshon me këtë përmbajtje: “*Rregullat për funksionimin e ankandit elektronik do të përcaktohen në rregullat e prokurimit publik”.*

Duke qenë se, në rregullat e prokurimit publik parashikohen në mënyrë te detajuar rregullat për mjetet e prokurimit sikurse është marrëveshja kuadër, prokurimi i përqendruar, sistemi dinamik i blerjeve, atëherë vlerësohet që edhe ankandi elektronik të parashikohet në këto rregulla dhe jo me një vendim të posaçëm të KM.

* **Pas nenit 54 shtohet neni 54/1** “**Katalogu Elektronik”** me ketë përmbajtje:
1. *Autoriteti ose enti kontraktor mund të kërkojë që ofertat të dorëzohen në formë të katalogut elektronik ose të përmbajnë katalog elektronik.*

*2. Përveç ofertave të paraqitura në formë të katalogut elektronik, mund t'i bashkëngjiten edhe dokumente të tjera që plotësojnë ofertën.*

*3. Katalogun elektronik e harton ofertuesi, me qëllim që të mund të marrë pjesë në procedurë të caktuar të prokurimit publik në përputhje me specifikimet teknike dhe në formën e përcaktuar nga autoriteti ose enti kontraktor.*

*4. Katalogu elektronik duhet të jetë në përputhje me kërkesat e zbatueshme për mjetet e komunikimit elektronik, si dhe me të gjitha kërkesat e tjera shtesë të përcaktuara nga autoriteti ose enti kontraktor në përputhje me dispozitat e këtij ligji.*

*5. Nëse autoriteti ose enti kontraktor pranon ose kërkon paraqitjen e ofertave në formën e katalogëve elektronikë, ai është i detyruar të:*

*a) deklarojë në njoftimin e kontratës ose në ftesën për shprehje interesi, kur si mjet për ftesë për konkurrim përdoret një njoftim paraprak informacioni;*

*(b) japë në dokumentet e tenderit të gjithë informacionin e nevojshëm, sipas nenit 17 të këtij ligji, në lidhje me formatin, pajisjen elektronike që përdoret dhe rregullat për lidhjen teknike dhe specifikimet për katalogun.*

*6. Kur pas dorëzimit të ofertave në formën e katalogëve elektronikë është lidhur një marrëveshje kuadër me më shumë se një operator ekonomik, autoritetet ose entet kontraktore mund të parashikojnë që të bëhet rihapja e konkurrimit për disa kontrata të caktuara mbi bazën e katalogëve të përditësuar. Në këtë rast, autoritetet ose entet kontraktore përdorin një nga metodat e mëposhtme:*

*a) ftojnë ofertuesit që të ridorëzojnë katalogët elektronikë, të përshtatur sipas kërkesave të kontratës në fjalë; ose*

*b) njoftojnë ofertuesit se nga katalogët elektronikë janë dorëzuar, ata synojnë të mbledhin informacionin që nevojitet për të bërë oferta të përshtatura me kërkesat e kontratës në fjalë, me kusht që përdorimi i kësaj metode të jetë shprehur në dokumentet e tenderit, në baze të cilëve është lidhur marrëveshja kuadër.*

*7. Rregulla të posaçme për katalogun elektronik përcaktohen me Vendim të Këshillit të Ministrave brenda 6 muajve, nga hyrja në fuqi e kësaj dispozite*”.

Shtimi i kësaj dispozite ligjore bëhet duke transpozuar parashikimet e direktivave të BE, pasi mungonte nje parashikim i tillë.

* **Në nenin 74, “Dokumentet e tenderit” bëhën këto ndryshime**
	+ - 1. Pika 1 riformulohet si më poshtë vijon:

“*1. Autoriteti ose enti kontraktor, në hartimin e dokumenteve të tenderit, përdor dokumentet standarde, sipas përcaktimit në rregullat e prokurimit publik dhe i vë në dispozicion falas në rrugë elektronike. Autoriteti ose enti kontraktor publikon në Sistemin e Prokurimeve Elektronike dokumentet të cilat gjenerohen automatikisht në përputhje me llojin e procedurës së zgjedhur nga autoriteti/enti kontraktor si edhe në përputhje me formën dhe standardin e Bashkimit Europian“.*

*Shtimi i kësaj dispozite bëhet me qëllim përdorimin e standardit të përdorur nga vendet e BE-së, sikurse jane e-forms.*

1. Pika 4 me këtë përmbajtje: „*Në rastet kur objekti i prokurimit nuk zhvillohet me mjete elektronike, autoriteti ose enti kontraktor, me kërkesë të operatorëve ekonomikë, duhet të vërë në dispozicion të të interesuarve dokumentet e tenderit, kundrejt pagesës, me një çmim i cili nuk duhet të tejkalojë atë që është e nevojshme për të mbuluar shpenzimet për kopjimin e dokumenteve të tenderit. Në çdo rast, emrat dhe numri i operatorëve ekonomikë, që kanë shfaqur interes për blerjen e dokumentacionit të tenderit apo këqyrjen e tij, duhet të mbahen secret*”,shfuqizohet.

Këto riformulime në këtë dispozitë vijnë si propozim i AKSHI dhe KPP, duke qenë se procedurat e prokurimit parashikohen të zhvillohen vetëm me mjete elektronike, për shkak edhe të shfuqizimit të pikës 2 të nenit 17, sipas parashikimeve të këtij projektligji.

* **Në nenin 76 “Kriteret detyruese për skualifikim”, bëhen këto shtesa dhe ndryshime:**
1. Në pikën 3, bëhen këto ndryshime:
2. Gërma „c“ ndryshon me këtë përmbajtje: „c) *operatori ekonomik është shpallur fajtor me vendim gjyqësor të formës së prerë për shkelje të rëndë profesionale, për sa kohë që nuk është parashkruar, sipas legjislacionit në fuqi.*

*Detyrimi për skualifikimin e një operatori ekonomik zbatohet edhe kur personi i dënuar me një vendim gjyqësor të formës së prerë për shkelje të rëndë profesionale është anëtar i një organi administrimi, drejtues ose mbikëqyrës i atij, aksionar ose ortak, operatori ekonomik, ose ka kompetenca përfaqësuese, vendimmarrjeje ose kontrolluese brenda tij”.*

Ky ndryshim vjen duke marrë shkas nga problematikat e hasura nga autoritetet kontraktore gjatë procesit të prokurimit publik, por edhe për të ardhur me harmoni me parashikimet e nenit 76/1 te ketij ligji , për ta shtrirë detyrimin ligjor të skualifikimit të operatorit ekonomik jo vetëm kur rezulton e dënuar shoqeria për shkelje te rënde profesionale, por edhe në raste kur një vendim gjyqësor të formës së prerë për shkelje të rëndë profesionale edhe për personin i cili është anëtar i një organi administrimi, drejtues ose mbikëqyrës i atij, aksionar ose ortak, operatori ekonomik, ose ka kompetenca përfaqësuese, vendimmarrjeje ose kontrolluese brenda tij.

1. gërma “e” riformulohet me këtë përmbajtje: “*operatori ekonomik ka shfaqur mangësi të rëndësishme apo të vazhdueshme në përmbushjen e një kriteri thelbësor të një kontrate të mëparshme me një autoritet ose ent kontraktor apo një kontrate koncesionare që ka çuar në përfundimin e kësaj kontrate, për të cilën është përjashtuar sipas parashikimeve në shkronjën “b” të pikës 1 të nenit 78 të këtij ligji*”, shfuqizohet.

Shfuqizimi i kësaj pike vjen si rezultat i shfuqizimit të shkronjës “b” të pikës 1 të nenit 78 të këtij ligji, sa i takon rasteve të përjashtimit të operatorëve ekonomikë nga e drejta për të fituar kontrata publike.

c) Në gërmën “dh”, në fund të fjalisë së parë, pas togfjalëshit “… *nga vetë autoriteti ose enti kontraktor* …” shtohet togfjalëshi “*ose nuk i përgjigjet dy herë rradhazi ftesës së autoritetit ose entit kontraktor gjatë rihapjes së konkurimit*”.

Ky ndryshim vjen duke marrë shkas nga problematikat e hasura nga autoritetet kontraktore gjatë procesit të prokurimit publik, kryesisht në procedurat e prokurimit që zhvillohen me marrëveshje kuadër me kushte jo të përcaktuara, pasi në momentin që autoriteti kontraktor hap konkurimin ka patur mjaft raste, kur operatorët ekonomikë me të cilët është lidhur marrëveshja, nuk i përgjigjen ftesës së autoritetit kontraktor, duke çuar kështu në mosplotësimin e nevojave të autoritetit kontraktor dhe deri në përfundimin e marrëveshjes së kuadër.

Në këtë kuptim, duke u shtuar ky parashikim si një arsye për skualifikimin e operatorit ekonomik vlerësojmë se, do të kemi një ndërgjegjësim të operatorëve ekonomikë në drejtim të gadishmërisë së tyre për t’ju përgjigjur ftesës së autoritetit kontraktor, pasi duke mos iu përgjigjur dy herë rradhasi ftesës së autoritetit kontraktor gjatë rihapjes së konkurimit do të vijohet më skualifikimin e tyre.

d) Në gërmën “g”, togfjalëshi “… *nga e drejta për të përfituar fonde publike”* zëvendësohet me togfjalëshin *“…nga e drejta për të fituar kontratat e prokurimit publik, koncesionit/partneritetit publik privat dhe ankandit publik ”.*

Në këtë gërmë është bërë saktësim, duke u zëvendësuar togfjalëshi “*nga e drejta për të përfituar fonde publike*” me togfjalëshin “*nga e drejta për të fituar kontrata publike e prokurimit publik, koncesionit/partneritetit publik privat dhe ankandit publik*”, me qëllim harmonizimin me parashikimet e tjera në këtë ligj, në kushtet kur një parashikim i tillë ka shkaktuar paqartësi dhe problematika tek operatorët ekonomikë dhe autoritetet kontraktore.

Me këtë përcaktim saktësohet momenti që një operatori ekonomik i përjashtuar nga e drejta për të fituar kontrata, nuk do mund të fitojë dhe të lidhë kontrata të reja gjatë kohëzgjatjes së përjashtimit.

ç) Pas gërmës”g” shtohet gërma “ gj” me këtë përmbajtje: *“gj. operatori ekonomik nuk ka regjistruar pronarët përfitues në regjistrin e pronarëve përfitues, sipas parashikimeve të legjislacionit në fuqi”.*

Lidhur me këtë parashikim, theksojmë se, ai vjen si domosdoshmëri për të penguar kompanitë që nuk kanë të regjistruar pronarët përfitues në regjistrin e pronarëve (off shore) që të fitojnë kontrata publike. Ky propozim vjen nga Komisioni për Cështjet Ligjore, Administratës Publike dhe të Drejtat e Njeriut, pranë Kuvendit, i cili ka dërguar projektligjin “P*ër disa shtesa dhe ndryshime në ligjin 162/2020 “Për prokurimin publik*”.

d)Pas gërmës ”gj” shtohet gërma “ h” me këtë përmbajtje: *“operatori ekonomik nuk zbaton detyrimet që rrjedhin nga legjislacioni për pagat në fuqi”.*

Parashikimi në kriteret detyruese për kualifikim edhe të rastit kur operatori ekonomik nuk zbaton detyrimet që rrjedhin nga legjislacioni për pagat në fuqi, vjen me qëllim rritjen e përgjegjshmërisë së operatorëve ekonomikë në respektimin e detyrimeve ligjore në fuqi.

ii) Në pikën 7, togfjalëshi *“…nga pjesëmarrja në procedurat e prokurimit apo koncesionit…”,* zëvendësohet me togfjalëshin “…*nga e drejta për të fituar kontratat e prokurimit publik, koncesionit/partneritetit publik privat dhe ankandit publik ...”.*

Saktësimi i momentit të përjashtimit të një operatori ekonomik, pasi një operator ekonomik i cili përjashtohet humbet të drejtën për të fituar kontrata publike në të ardhmen, si edhe për ato procedura në të cilat ka marrë pjesë dhe është shpallur fitues, por nuk është finalizuar ende me një kontratë publike, bëhet me qëllim harmonizimin me parashikimet e tjera në këtë ligj, pasi ka shkaktuar paqartësi dhe problematika si tek operatorët ekonomikë, ashtu dhe autoritetetet kontraktore.

iii) Pas pikës 7, shtohet pika 8, me këtë përmbajtje:

 “8. *Për operatorët ekonomikë të regjistruar në regjistrat tregëtar shqiptarë, Sistemi i Prokurimit Elektronike verifikon automatikisht përmes ndërveprimit me sisteme të tjera përmbushjen e kushteve detyruese për skualifikim”.*

Ky parashikim në këtë dispozitë ligjore vjen nga AKSHI, duke parashikuar që SPE do të zhvillohet në mënyrë të tillë që, të verifikojë automatikisht përmes ndërveprimit me sisteme të tjera përmbushjen e kushteve detyruese për skualifikim.

* **Në nenin 78 “Përjashtimi për një periudhë të caktuar nga Agjencia e Prokurimit Publik”, bëhen këto shtesa dhe ndryshime:**
* Gërma “b” e pikës 1, shfuqizohet.

Në këtë dispozitë parashikohet si një nga kompetencat e APP për përjashtimin e një operatori ekonomik nga e drejta për të fituar kontratave publike në rast të mospërmbushjes së detyrimeve kontraktuale në kontratat publike, që kanë ndodhur për faj të operatorit ekonomik.

Shfuqizimi i kësaj pike të nenit, vjen si rezultat i faktit se, e drejta e APP për të përjashtuar një operator ekonomik në rast të moszbatimit të kontratës vlerësohet si tejkalim kompetencash administrative, në kushtet kur kontrata është një marrëdhenie juridike dypalëshe dhe problematikat lidhur me të, zgjidhen vetëm nga organet gjyqësore.

Pra, gjykata është organi kompetent i parashikuar edhe në kontratë për zgjidhjen e mosmarrëveshjeve kontraktuale apo për të caktuar fajësinë në mospërmbushjen e një detyrimi kontraktual dhe në këtë rast, nuk mund të jetë një organ administrativ, sikurse është APP, që të gjykojë mbi zbatimin e detyrimeve kontraktuale.

Po ashtu, praktika ka treguar që në shumicën e rasteve kur APP ka nisur procedim administrativ për mospërmbushje të detyrimeve kontraktuale, këto procedime janë pezulluar, pasi çështja është bërë objekt shqyrtimi nga gjykata.

* Pas pikës 3, shtohet pika 4, me këtë përmbajtje: *“4. Procedimet administrative të nisura ndaj operatorëve ekonomikë, për rastet e përcaktuara në pikën 1 të këtij neni,* *të cilat mund të jene pezulluar sipas legjislacionit në fuqi, pushojnë pa një vendim përfundimtar për cështjen, nëse pezullimi ka zgjatur më shumë se 5 vjet.*

Shumë procedime administrative të nisura për përjashtimin e një operatori ekonomik pezullohen për shkak se, këto të fundit i drejtohen Gjykatës për zgjidhjen e mosmarrëveshjeve, dhe APP në mbështetje të Kodit të Procedurave Administrative është e detyruar të pezullojë procedimin administrativ derisa Gjykata të shprehet me vendim mbi cështjen.

Duke qenë se, ka një numër të konsiderueshëm cështjesh të pezulluara nga APP dhe nga ana tjetër nëse APP do të dalë me një vendim për një cështje të pezulluar, për të cilën Gjykata është shprehur kur ka kaluar më shumë se 5 vjet nga pezullimi, atëherë vendimi që do të marrë APP nuk mund të jetë më koherent. Për këtë qëllim, vlerësohet të shtohet në këtë nen, parashikimi që procedimet administrative do të pushojnë pa një vendim përfundimtar, nëse pezullimi ka zgjatur për më shumë se 5 vjet.

* **Në nenin 82 “Formulari përmbledhës i vetdeklarimit” bëhen këto shtesa dhe ndryshime:**
1. Pika 5, e nenit 82 “Formulari përmbledhës i vetdeklarimit”, ndryshon si më poshtë:

“5. *Në procedurat e prokurimit me një fazë,* p*ërpara publikimit të njoftimit të fituesit dhe nisjes së afateve të ankimit, autoriteti ose enti kontraktor i kërkon ofertuesit të kualifikuar i pari, që të dorëzojë:*

1. *Dokumentet e paraqitura si pjesë e ofertës në rrugë elektronike, të cilat në kohën e dorëzimit pranë autoritetit ose entit kontraktor duhet të jenë origjinal ose kopje të noterizuara të tyre”.*
2. *Dokumentet mbështetëse në origjinal ose një kopje të noterizuar të tyre për vetdeklarimet e dhëna.*

*Në procedurat e prokurimit me faza*, *dokumentacioni sipas gërmave “a” dhe “b” të kësaj pike, i kërkohet të gjithë kandidatëve të kualifikuar në fazën e parë, përpara nisjes së afateve të ankimit.*

1. Pas pikës 5 shtohen pika 6, 7, 8, 9 10,11 dhe, 12 me përmbajtje:

*”6. Për operatorët ekonomikë të regjistruar në regjistrat tregëtar shqiptarë, krijimi dhe plotësimi i formularit përmbledhës të vetëdeklarimit kryhet në Sistemin e Prokurimit Elektronik*

*7. Pavarësisht pikës 5, operatorëve ekonomikë të regjistruar në regjistrat tregëtar shqiptarë nuk u kërkohet të paraqesin dokumente mbështetëse ose prova të tjera dokumentare për atë pjesë të informacionit të deklaruar dhe gjeneruar automatikisht në Sistemin e Prokurimeve Elektronike si pjesë e Formularit Përmbledhës të Prokurimit, nga ndërveprimi me sisteme të tjera publike.*

*8. Operatorët ekonomikë mund të përmbushin kriteret e përgjithshme dhe të vecanta të kualifikimit edhe nëpërmjet dosjes virtuale të kompanisë, e krijuar në Sistemin e Prokurimit Publik përmes ndërveprimit me sisteme të tjera elektronike për ruajtjen e dokumenteve. Dokumentet e dorëzuara si pjesë e dojses virtuale të kompanisë duhet të jenë të gjeneruara nga sisteme të tjera elektronike ose të noterizuara përmes ndërveprimit me sistemin elektronik të Dhomës Kombëtare të Norerisë.*

*Operatorët ekonomikë janë përgjegjës për përditësimin e të dhënave në mënyrë automatike për aq sa është e mundur në dosjen virtuale të kompanisë.*

*9. Për operatorët ekonomikë vendas, Sistemi i Prokurimeve Elektronike verifikon automatikisht përmes ndërvperimit me sisteme të tjera përmbushjen e kushteve detyruese për skualifikim dhe kritereve të vecanta të kualifikimit për aq sa është e zbatueshme.*

*10. Në procedurat e prokurimit me një fazë,* *përpara publikimit të njoftimit të fituesit dhe nisjes së afateve të ankimit, autoriteti ose enti kontraktor për operatorët ekonomikë të huaj i kërkon ofertuesit të kualifikuar i pari, që të dorëzojë pranë autoritetit kontraktor në origjinal ose kopje të noterizuar dokumentet e paraqitura në rrugë elektronike të cilat nuk mund të gjenerohen automatikisht nga sistemet e tjera me anë të ndërveprimit. Dokumentet e noterizuara para noterëve publikë të Republikës së Shqipërisë dorëzohen online në Sistemin e Prokurimeve Elektronike përmes ndërveprimit me sistemin elektronik të dhomës kombëtare të noterisë.*

*Në procedurat e prokurimit me faza*, *dokumentacioni sipas pikës 5, i kërkohet të gjithë kandidatëve të kualifikuar në fazën e parë, përpara nisjes së afateve të ankimit.*

*11. Autoriteti ose enti kontraktor do të përdorë sistemin e-Certis për të marrë informacion mbi llojet dhe format e provave të përmendura në këtë nen dhe për autoritetet kompetente që i lëshojnë ato në Shtetet Anëtare të Bashkimit Europian”.*

*12. Rregulla të posaçme për pikat 5 dhe 10 parashikohen në rregullat e prokurimit publik, brenda 6 muajve, nga hyrja në fuqi e kesaj dispozite*”.

Referuar paqartësive dhe problematikave të dala nga autoritetet kontraktore gjatë zhvillimit të procedurave të prokurimit me faza ka dalë e nevojshme saktësimi i momentit të paraqitjes së dokumentacionit provues për të gjitha llojet e këtyre procedurave.

Ky përcaktim saktëson momentin kur kërkohet dokumentacioni mbështetës dhe origjinal i paraqitur si pjesë e ofertës nga operatorët ekonomikë, për procedurat e prokurimit me faza.

Projektligji parashikon që, në këto procedura ky dokumentacion duhet të paraqitet pas fazës së parë nga të gjithë operatorët ekonomikë të kualifikuar, për të kaluar në fazën tjetër.

Qëllimi i këtij përcaktimi që në këtë fazë, vjen për faktin se, një operator ekonomik nuk mund të vijojë me fazat e tjera në rast se, nuk rezulton se, ka paraqitur dokumentacionin mbështetës në përputhje me parashikimet ligjore në fuqi, me qëllim evitimin e vonesave dhe zvarritjeve të procedurës, duke u rikthyer tek ofertuesit e tjerë, duke përfshirë këtu edhe faktin se, në procedurat me faza ka proces ankimi edhe pas fazës së parë.

Në vijim propozohet nga AKSHI, që SPE do të verifikojë automatikisht përmes ndërveprimit me sisteme të tjera përmbushjen e kushteve detyruese për skualifikim dhe kritereve të vecanta të kualifikimit për aq sa është e zbatueshme, kjo për operatorët ekonomikë vendas. Ndërsa, për operatorët ekonomikë të huaj do ti kërkohet ti dorëzojne pranë autoritetit kontraktor në origjinal ose kopje të noterizuar dokumentet e paraqitura në rrugë elektronike të cilat nuk mund të gjenerohen automatikisht nga sistemet e tjera me anë të ndërveprimit.

Shtimi i pikave 6, 7 , 8, 9 10 dhe 11 si dhe ndërveprimi i SPE me sistemin elektronik të dhomës kombëtare të noterisë e parashikimi që Dokumentet e noterizuara para noterëve publikë të Republikës së Shqipërisë dorëzohen online në Sistemin e Prokurimeve Elektronike vjen si propozim i AKSHI.

* **Ne nenin 83 “Sigurimi i ofertës”**, bëhen shtesat dhe ndryshimet e mëposhtme:

1. Pas pikës 2 shtohet paragrafi:“*Sigurimi i ofertës i lëshuar nga shoqëri sigurimi të licencuara në Republikën e Shqipërisë dorëzohet online përmes ndërveprimit me sisteme të treta”.*

Ky parashikim vjen si propozim i AKSHI me qëllim të parashikimit të dorëzimit online të sigurimit të ofertës nga shoqëritë e *sigurimit të licencuara në Republikën e Shqipërisë* nëpërmjet *ndërveprimit me sisteme të treta.*

2. “*5. Autoriteti ose enti kontraktor raporton pranë Agjencisë së Prokurimit Publik rastet e tërheqjes së operatorit ekonomik për nënshkrimin e kontratës, sipas pikës 3, gërma”b” të këtij neni*”.

Marrë shkas nga problematikat e dala nga autoritetet e ndryshme kontraktore, kryesisht sa i takon raportimit pranë APP të rasteve e tërheqjes së operatorit ekonomik sipas parashikimeve të këtij neni, u pa e arsyeshme të specifikohej që raportimi do të bëhej vetëm në rast se, ofertuesi tërhiqej nga nënshkrimi i kontratës, pasi rastet e tjera që parashikon kjo dispozitë nuk janë raste penalizuese.

* Në nenin 89 ”**Paraqitja dhe pranimi i ofertave”**, pika 2, gërma “b”, me këtë përmbajtje: ”b) *ofertat dorëzohen me shkrim, nëse një gjë e tillë është parashikuar në aktet nënligjore, dorazi ose përmes postës, të nënshkruara dhe të mbyllura në zarf*”, shfuqizohet.

Ky propozim vjen nga AKSHI duke qenë se, në tërësinë e këtij projektligji është parashikuar zhvillimi i procedurave të prokurimit , në të gjitha fazat të bëhet vetëm me mjete elektronike.

* **Paragrafi i dytë, në pikën 3, të nenit 92 ”Shqyrtimi i ofertave**” numërtohet pikë 4.

Ky nen bën një saktësim të paragrafit të parë të pikës 3, të nenit 92, në të cilin është përcaktuar: ”në zbatim të pikës 4”, ndërkohë që, nuk është numërtuar me pikën 4 paragrafi i dytë.

* Në pikën 2, gërma “c”, **të nenit 96 “Periudha e pritjes”**, pas togfjalëshit *“... të një marrëveshje kuadër*” shtohet togfjalëshi “*ku të gjitha kushtet janë të përcaktuara*”.

Ky përcaktim saktëson rastin kur kemi të bëjmë me një marrëveshje kuadër, ku të gjitha kushtet janë të përcaktuara, duke ardhur në harmoni me parashikimet ligjore, pasi vetëm në këtë lloj mënyre nuk kemi rihapje konkurrimi për lidhjen e një kontrate, pra nuk priten afate ankimi në rastin e një marrëveshje kuadër ku të gjitha kushtet janë të përcaktuara.

* **Në nenin 98 “Anulimi i një procedure prokurimi”** bëhen këto ndryshime:
1. Në pikën 4, pas togfjalëshit *“… por jo më vonë se 3 ditë nga marrja e vendimit”,* shtohet togfjalëshi *“dhe publikon njoftimin e anulimit”.*
2. Pika 5, shfuqizohet*.*

Ky ndryshim është reflektuar, duke marrë shkas nga problematikat e dala nga komunikimet me autoritetet e ndryshme kontraktore, për qartësimin e momentit të publikimit të njoftimit të anulimit të procedurës së prokurimit në rastin e anulimit të saj, me qëllim saktësimin edhe të momentit të fillimit të afateve të ankimimit.

Për këtë arsye është përcaktuar se, fillimisht publikohet njoftimi i anulimit të procedurës e më pas nisin afatet e ankimimit, duke u harmonizuar me parashikimet e tjera në këtë ligj, si edhe në përputhje me ecurinë e hapave të procedurës në sistemin e prokurimit elektronik.

* Në nenin 99, pas gërmës “f” shtohet paragrafi me këtë përmbajtje:

“*Raporti përmbledhës në procedurën e prokurimit gjenerohet automatikisht nga të dhënat e administruara në rrugë digjitale në Sistemin e Prokurimit Elektronike për procedurën e prokurimit*”.

Ky propozim vjen nga AKSHI duke qenë se, zhvillimi i sistemit do të bëhet në mënyrë të tillë që edhe raporti përmbledhës do të gjenerohet në rrugë digjitale.

* **Në kreun III ”Konkursi i Projektimit”, neni 104 ”Zbatimi”, pika 1**, ndryshon si më poshtë:

*“1. Dispozitat e këtij kreu zbatohen për:*

*a) konkurset e projektimit, të organizuara si pjesë e një procedure, e cila çon në dhënien e një kontrate publike për shërbime*

*b) konkurset e projektimit, me çmime ose pagesa të pjesëmarrësve*”.

Kjo pikë është saktësuar, në përputhje me Direktivën 2014/24, si dhe për të ardhur në linjë me parashikimet e pikës 2 të këtij neni.

* **Neni 109 “E drejta e ankimimit” ndryshon si më poshtë:**

*“1. Çdo operator ekonomik, i cili ka ose ka pasur interes në një procedurë prokurimi sipas LPP, dhe kur është dëmtuar ose rrezikohet të dëmtohet nga veprimet ose mosveprimet e autoritetit/entit kontraktor, për të cilat pretendon se janё në kundërshtim me ligjin, ka të drejtë të ankohet pranë autoritetit ose entit kontraktor dhe Komisionit të Prokurimit Publik.*

*2. Pas shqyrtimit administrativ, operatorët ekonomikë kanë të drejtën e ankimimit në Gjykatën Administrative të Apelit në përputhje me nenin 121 të këtij ligji, si dhe në përputhje me rregullat e parashikuara nga legjislacioni në fuqi për gjykatat administrative dhe gjykimin e mosmarrëveshjeve administrative*”.

Në këtë nen është parashikuar të shtohet pika e parë, me qëllim plotësimin e dispozitës ligjore që përmban të drejtën e ankimimit.

Pra, në rrjedhë kronologjike, përpara përcaktimit se, operatori ekonomik duhet të paraqesë ankim pranë Gjykatës Administrative të Apelit, është saktësuar se, fillimisht operatori ekonomik i interesuar për çdo pretendim të tij lidhur me veprimet ose mosveprimet e autoritetit/entit kontraktor që gjykon se vijnë në kundërshtim me ligjin, gëzon të drejtën e ankimit njëkohësisht pranë autoritetit ose entit kontraktor dhe Komisionit të Prokurimit Publik.

Në vijim, pasi të përfundojë shqyrtimi administrativ nga organet e sipërcituara, në respektim të shkallëve të ankimimit, operatorët ekonomikë kanë të drejtë të ankohen pranë Gjykatës Administrative të Apelit.

* Në nenin 110 ”Afatet për ankim”, pikat 2, 3 dhe 6 ndryshojnë si më poshtë dhe shtohet pika 9 dhe 10:

*”2. Në procedurat e prokurimit mbi kufirin e lartë monetar, në rastin e ankesave për vendimin e vlerësimit/klasifikimit përfundimtar, operatorët ekonomikë kanë të drejtë të ankohen brenda 10 ditëve nga publikimi i njoftimit të fituesit ose njoftimi paraprak i vendimit të anulimit.*

*Në procedurat e prokusi rimit nën kufirin e lartë monetar ky afat është 7 ditë”.*

*3. Në procedurat e prokurimit me faza mbi kufirin e lartë monetar, në rastin e ankesave për vendimin e përzgjedhjes së kandidatëve për fazën e parakualifikimit, operatorët ekonomikë kanë të drejtë të ankohen brenda 10 ditëve nga marrja e njoftimit për këtë vendim. Në procedurat e prokurimit me faza nën kufirin e lartë monetar ky afat është 7 ditë. Në rastin e ankesave për vendimin e vlerësimit/klasifikimit të ofertave pas fazës së parakualifikimit operatorët ekonomikë kanë të drejtë të ankohen sipas përcaktimeve në pikën 2 të këtij neni.*

*6. Në rastin e ankesave për konstatimin e një kontrate të pavlefshme sipas parashikimeve të nenit 119 të këtij ligjit, afati për paraqitjen e një ankese lidhur me këtë kontratë është 60 ditë nga dita e konstatimit të saj, por jo më vonë se 6 muaj nga data e nënshkrimit të kontratës.*

Në këtë dispozitë ligjore në piken 2, është saktësuar momenti i fillimit të afatit të ankimit, kur procedura e prokurimit anullohej, duke qenë se, ka gjatë gjithë kësaj kohe, nga hyrja në fuqi e ligjit të prokurimit publik ka patur një paqartësi si, nga autoritetet kontraktore ashtu edhe, operatorët ekonomikë.

Gjithashtu, në pikat 3 dhe 6 të kësaj dispozite përsëri ka një qartësim të momentit te nisjes se afatit të ankimit në procedurat me faza, duke saktësuar që ankesat paraqiten për fazën e parakualifikimit, si dhe në rastin e ankesave për konstatimin e një kontrate të pavlefshme*.*

*9. Ankesa quhet e pranuar në ditën e depozitimit të saj pranë autoritetit kontraktor dhe Komisionit të Prokurimit Publik në Sistemin e Ankesave Elektronike.*

*10.Sistemi i Prokurimit Elektronik njofton operatorët ekonomikë në mënyrë automatike për datën e fillimit dhe të përfundimit të afateve të ankimit.*

Këto parashikime vijnë si propozim i KPP dhe AKSHI, duke parashikuar afatin e pranimit të saj ditën e depozitimit të saj pranë autoritetit kontraktor dhe KPP në Sistemin e Ankesave Elektronike, duke qenë se, ankesat do të trajtohen nëpërmjet këtij sistemi. Gjithashtu, propozohet që, SPE të njoftojë në mënyrë automatike operatorët ekonomikë për datën e fillimit dhe përfundimit të afateve të ankimit, duke shmangur kështu të gjitha paqartësitë që shfaqen në përllogaritjen e këtyre afateve si nga AK ashtu edhe Operatorët ekonomike.

* Neni 111 ”Paraqitja e ankesës”, paragrafi i parë i pikës 1, riformulohet si më poshtë vijon:

”1. *Operatori ekonomik ankimues dërgon njëkohësisht ankesën në autoritetin ose entin kontraktor dhe Komisionin e Prokurimit Publik në Sistemin e Ankesave Elektronike.*”

Duke qenë se, sipas komunikimeve të mbajtura me KPP, konfirmohet se, është ngritur dhe aplikohet sistemi elektronik i ankesave, atëherë vjen si domosdoshmëri riformulimi i paragrafit të parë të pikës 1 të dispozitës së mësipërme ligjore.

* Në nenin 112 ”Veprimet paraprake”, riformulohet si më poshtë vijon:
	+ - 1. *Me regjistrimin e ankesës në Sistemin e Ankesave Elektronike dhe publikimin e saj nga Komisioni i Prokurimit Publik, Sistemi i Prokurimit Publik në ndërveprim me Sistemin e Ankesave Elektronike pezullon në mënyrë automatike vazhdimin e procedurës së prokurimit deri në shqyrtimin plotësisht të ankesës, përfshirë edhe nxjerrjen e një vendimi nga Komisioni i Prokurimit Publik me nënshkrim dhe vulë elektronike. Sistemi duhet të zhvillohet duke përdorur teknologji të avancuara të inteligjencës artificiale dhe procese të robotizuara për të kryer pezullimin dhe nxjerrjen nga pezullimi automatik i procedurave të prokurimit.*
			2. *Komisioni i Prokurimit Publik, me marrjen e ankesës në përputhje me këtë ligj, e publikon në bazën e të dhënave të tij, e cila përmban të paktën të dhëna për:*

*a) ankimuesin, adresën dhe NUIS-in;*

*b) të dhëna të plota për procedurën e prokurimit ( objekt, numër reference, fond limit, datën e zhvillimit të procedurës).*

* + - 1. *Në mënyrë që ankesa të bëhet e aksesueshme jo vetëm nga autoriteti ose enti kontraktor, por njëkohësisht edhe nga operatorët ekonomikë të interesuar, KPP-ja publikon:*

*a) ankesën e plotë në rastin e ankesave për dokumentet e tenderit;*

*b) arsyet e skualifikimit në rastin e ankesave për vendimin e vlerësimit/klasifikimit përfundimtar;*

*c) pretendimet mbi kualifikimin/skualifikimin e ofertuesve të tjerë duke referuar vetëm kriteret për të cilat ngrihen pretendime.*

1. *Sistemi i Ankesave Elektronike në ndërveprim me sistemin e Prokurimeve Elektronike gjeneron një kod autentifikimi unik që i vihet në dispozicion operatorëve ekonomikë të interesuar për tu njohur me atë pjesë të ankesës për të cilat ngrihen pretendime për to. Në cdo rast Komisioni nuk jep akses në informacion të klasifikuar si sekret tregtar“*.

Riformulimi i kësaj dispozite ligjore vjen si domosdoshmëri e fakti se ankesat do të paraqiten në Sistemin e Ankesave Elektronik, dhe do të trajtohen nëpërmjet këtij sistemi, duke sjellë kështu edhe ndryshimin e veprimeve përgatitore që kryhen në këtë rast për trajtimin e saj.Edhe në këtë rast, ky riformulim vjen si propozim i KPP, si organi i ngarkuar nga ligji për shqyrtimin e ankesave, por edhe për administrimin e të dhënave të ankesave në këtë sistemsipas këtij projektligji*.*

* Në nenin 114 ”Trajtimi i ankesës nga autoriteti ose enti kontraktor”, pika 5, ndryshon si më poshtë vijon:

*”5. Kundër vendimit të autoritetit ose entit kontraktor, operatorët ekonomikë të interesuar, të cilët kanë paraqitur argumentet e tyre në lidhje me ankesën, kanë të drejtën të ankohen pranë Komisionit të Prokurimit Publik brenda 7 ditëve nga marrja e njoftimit nga autoriteti ose enti kontraktor, për procedurat e prokurimit nën kufirin e lartë monetarë dhe brenda 10 ditëve për procedurat e prokurimit mbi kufirin e lartë monetarë sipas pikës 4 të këtij neni.”*

Duke qenë, kundërshtimet apo argumentat që paraqesin operatorët ekonomikë të interesuar trajtohen njësoj si ankesat, atëherë duhet të unifikohet edhe afati i paraqitjes së tyre, në 7 ditë, sikurse e kanë ankesat për procedurat nën kufirin e lartë monetar dhe 10 ditë, për procedurat mbi kufirin e lartë monetar.

* Në nenin 115, „***Trajtimi i ankesës nga Komisioni i Prokurimit Publik***” bëhen këto ndryshime:
1. Pika 2 me këtë përmbatje: “ *Në rastin kur autoriteti ose enti kontraktor pranon pjesërisht ankesën dhe nuk ka ankesa nga operatorët ekonomikë të interesuar, të cilët kanë paraqitur argumentet e tyre sipas pikës 1 të nenit 113 të këtij ligji, Komisioni i Prokurimit Publik, brenda 3 ditëve nga përfundimi i afatit kohor të përcaktuar në pikën 5 të nenit 114 të këtij ligji, nxjerr një vendim deklarativ për mbylljen e çështjes për pjesën e pranuar dhe vazhdon procedurën për pjesën tjetër*”, shfuqizohet
2. Pikat 3 dhe 5 ndryshohen si më poshtë:

**”***3. Në rastin kur autoriteti ose enti kontraktor pranon plotësisht ankesën,* ***dhe nuk janë paraqitur argumenta nga operatorët ekonomik ankimues sipas pikës 7 të nenit 114 të këtij ligji,*** *Komisioni i Prokurimit Publik:*

*a) nxjerr një vendim deklarativ për mbylljen e çështjes brenda 3 ditëve nga marrja e vendimit të dhënë nga autoriteti ose enti kontraktor për këtë ankesë, nëse operatorët ekonomikë të interesuar nuk kanë paraqitur argumentet e tyre sipas pikës 1 të nenit 113 të këtij ligji;*

*b) nxjerr një vendim deklarativ për mbylljen e çështjes brenda 3 ditëve nga përfundimi i afatit kohor të përcaktuar në pikën 5 të nenit 114 të këtij ligji, nëse operatorët ekonomikë të interesuar, që kanë paraqitur argumentet sipas pikës 1 të nenit 113 të këtij ligji, nuk kanë ankimuar vendimin e dhënë nga autoriteti ose enti kontraktor.*

*5. Në rastin kur për shqyrtimin e ankesës Komisioni i Prokurimit Publik ka nevojë të kërkojë ekspertizë nga palë të treta ose të kryejë verifikime pranë organeve të tjera, afati i përcaktuar në pikën 4 të këtij neni ndërpritet dhe rifillon pasi të ketë siguruar informacionin e kërkuar. Afati për marrjen e vendimit* ***nuk mund të ndërpritet më shumë se 30 ditë****.*

*Në çdo rast Komisioni i Prokurimit Publik ka detyrimin të vërë në dijeni palët.”*

Riformulimi i këtyre pikave vjen si propozim i KPP, si institucioni kompetent për shqyrtimin dhe trajtimin e ankesave.

**Në nenin 118, gërma “a” e pikës 2 ndryshohet si më poshtë:**

*a) të refuzojë ankesën, për shkak të mosplotësimit të elementeve të domosdoshme për shqyrtimin e saj* ***dhe mosrespektimit të afateve të ankimit****,* ***sipas parashikimeve të neneve 110 dhe 111 të këtij ligji;***

Riformulimi i kësaj gërme vjen si propozim i KPP, si institucioni kompetent për shqyrtimin dhe trajtimin e ankesave, duke saktësuar që ankesa do të refuzohet në rast se nga operatori ekonomik ankues nuk respektohen afatet e ankimit, sipas parashikimeve të neneve 110 dhe 111 të këtij ligji.

* **Në nenin 119 “Pavlefshmëria e kontratave”**, në pikën 2, togfjalëshi “… *jo sipas parashikimeve”* zëvendësohet me togfjalëshin *“…sipas parashikimeve …”.*

Në këtë nen është bërë një saktësim, për të qartësuar rastet se, kur mund të mos shpallet e pavlefshme një kontratë.

Konkretisht, në pikën 1, të nenit 119 të LPP, janë parashikuar rastet kur një kontratë do të konsiderohet absolutisht e pavlefshme, ndërkohë që, në pikën 2 të këtij neni përcaktohet se, kontrata mund të mos shpallet absolutisht e pavlefshme edhe nëse kontrata është lidhur sipas parashikimeve të pikës 1, për shkaqet që dispozita parashikom. Ky percaktim vjen në përputhje me Direktivën 24/2014.

* **Në pikën 1 të nenit 122 “Rregullat që zbatohen për kontratën”**, shtohet fjalia e parë me këtë përmbajtje: *“Para nënshkrimit të kontratës, autoriteti ose enti kontraktor i kërkon ofertuesit fitues të paraqesë një sigurim kontrate prej 10 % të vlerës së saj. Sigurimi i kontratës i lëshuar nga shoqëri sigurimi të të licencuara në Republikën e Shqipërisë dorëzohet online përmes ndërveprimit me sisteme të treta”.*

Është shtuar fjalia e parë e pikës 1 të këtij neni, në lidhje me parashikimin për dorëzimin e sigurimit të kontratës në vlerën 10 % të vlerës së kontratës përpara nënshkrimit të saj, si një element garancie për autoritetin/entin kontraktor në rastet e shkeljes së kontrates, duke qenë se, aktualisht koncepti i sigurimit të kontratës jepet vetëm në rregullat e prokurimit publik.

Gjithashtu, parashikimi që sigurimi i kontratës i lëshuar nga shoqëri sigurimi të të licencuara në Republikën e Shqipërisë të dorëzohet online përmes ndërveprimit me sisteme të treta, vjen si propozim i AKSHI.

* **Në nenin 124 “Detyrimet e autoritetit ose entit kontraktor gjatë zbatimit të kontratës”**, bëhen ndryshimet si më poshtë:
1. Pika 2 riformulohet me këtë përmbajtje: *“ 2. Për monitorimin e zbatimit të kontratave të lidhura në përfundim të procedurave me vlerë mbi kufirin monetar të prokurimeve me vlerë të vogël, të cilat kanë kohëzgjatje jo më pak se 6 muaj, autoriteti ose enti kontraktor, nisur nga natyra e objektit të kontratës dhe kohëzgjatja e zbatimit të saj, harton planin e zbatimit të kontratës, duke përfshirë në veçanti çështjet organizative, afatet, çështjet ekonomike e teknike të kontratës së nënshkruar, në përputhje me çdo akt tjetër ligjor”.*

Në pikën 3 togfjalëshi *“...brenda 7 ditëve ...”* zëvendësohet me togfjalëshin *“... brenda 10 ditëve nga nënshkrimi i kontratës”* si dhe shtohet paragrafi 2 me këtë përmbajtje*: ”Plani i zbatimit të kontratës duhet të nënshkruhet nga autoriteti ose enti kontraktor dhe operatori ekonomik në Sistemin e Menaxhimit të Kontratave”.*

1. Pika 5 riformulohet si më poshtë vijon:*”Autoriteti ose enti kontraktor, në përputhje me planin, ndjek zbatimin e kontratës, administron dokumentacionin e monitorimit dhe harton raportet e monitorimit në Sistemin e Menaxhimit të Kontratave*”.
2. Në pikën 6, togfjalëshi *“...sipas tipologjive të tyre ...”,* hiqet*.*

Në pikën 2 dhe 3, të këtij neni, është saktësuar detyrimi për hartimin e planit të zbatimit të kontratës, brenda 10 ditëve nga lidhja e kontratës, për kontratat që lidhen në përfundim të procedurave me vlerë mbi kufirin monetar të prokurimeve me vlerë të vogël, të cilat kanë kohëzgjatje jo më pak se 6 muaj. Nevoja për këtë ndryshim ka ardhur si rrjedhojë e problematikave të evidentuara dhe propozimeve të ardhura nga autoritetet kontraktore, në disa takime të zhvilluara në lidhje me çështjet që lidhen me procesin e zbatimit të kontratave.

Duke mbajtur në konsideratë ngarkesën administrative të autoriteteve kontraktore, nga efektiviteti i hartimit të planit të zbatimit për kontratat që kanë kohëzgjatje të shkurtër, si dhe bazuar në konstatimet tona të deritanishme, referuar formularëve të planeve të zbatimit, vlerësohet që plani i zbatimit të kontratës të jetë i detyrueshëm vetëm për kontratat e lidhura në përfundim të procedurave me vlerë mbi kufirin monetar të prokurimeve me vlerë të vogël, që kanë kohëzgjatje jo më pak se 6 muaj.

Gjithashtu, në lidhje me afatin e hartimit të planit të zbatimit, periudha e hartimit të bëhet nga 7 ditë, në 10 ditë nga nënshkrimi i kontratës, vlerësuar si nevojë e autoriteteve kontraktore për të pasur kohën e mjaftueshme për kryerjen me përgjegjësi dhe korrektësi të kësaj detyre.

Paragrafi “sipas tipologjive të tyre” hiqet, duke parashikuar monitorimin e zbatimit për të gjitha llojet e kontratave.

Sa i takon parashikimit që, plani i zbatimit të kontratës duhet të nënshkruhet nga autoriteti ose enti kontraktor dhe operatori ekonomik në Sistemin e Menaxhimit të Kontratave, vjen si propozim i AKSHI, duke qenë se është parashikuar ngritja e këtij sistemi.

* **Neni 125 “Detyrimet e autoritetit kontraktor ndaj Agjencisë së Prokurimit Publik”** ndryshon si më poshtë:

“*1. Në përfundim të zbatimit të një kontrate të lidhur në përfundim të një procedure me vlerë mbi kufirin monetar të prokurimeve me vlerë të vogël, autoriteti ose enti kontraktor ka detyrim të dërgojë pranë Agjencisë së Prokurimit Publik formularin e raportimit për zbatimin e kontratës, jo më vonë se 30 ditë nga data e përfundimit ose zgjidhjes së kontratës.*

*2. Në formularin e raportimit për zbatimin e kontratës, autoriteti ose enti kontraktor pasqyron të dhëna mbi ecurinë e zbatimit të kontratës, modifikimi/et e kryera, problematikat e hasura gjatë zbatimit të kontratës dhe masat e marra për zgjidhjen e tyre”.*

Parashikimi ligjor në lidhje me detyrimin e autoriteteve/enteve kontraktore për njoftimin e APP në lidhje me nënshkrimin e planit të zbatimit të kontratës, në fazën e parë të hartimit të tij u mendua që do të shërbente për ndërgjegjësimin e autoriteteve/enteve kontraktore në lidhje me hartimin e planit të zbatimit të kontratës, i cili është një mjet që ndihmon AK në ndjekjen me përgjegjësi të ecurisë së zbatimit të kontratës.

Ky proces është ndjekur nga hyrja në fuqi e ligjit dhe janë asistuar në mënyrë të vazhdueshme autoritetet kontraktore në mënyrën e hartimit të planit të zbatimit dhe duke i orientuar për plotësimin e mangësive të evidentuara. Pas 1 viti e gjysëm nga hyrja në fuqi e ligjit, autoritetet kontraktore janë ndërgjegjësuar dhe familjarizuar lidhur me këtë proces. Për rrjedhojë, duke mbajtur në konsideratë edhe problematikat e ngritura në takimet e zhvilluara me autoritetet kontraktore, lidhur me ngarkesën administrative që ato kanë, në ligj vlerësohet heqja e detyrimit të autoriteteve kontraktore për njoftimin e APP-së për hartimin e planit të zbatimit të kontratës.

Gjithashtu, i njëjti arsyetim vlen edhe me raportimet e autoriteteve kontraktore për ecurinë e zbatimit të kontratës, ku parashikohet një raportim i vetëm në përfundim të kontratës, në të cilin autoritetet kontraktore do të pasqyrojnë të gjitha të dhënat mbi ecurinë e zbatimit të kontratës, modifikimi/et e kryera, problematikat e hasura gjatë zbatimit të kontratës dhe masat e marra për zgjidhjen e tyre (pra edhe të dhënat që dërgoheshin nga raportim i ndërmjetëm).

* **Në neni 126 “Nënkontraktimi”, pika 3 riformulohet më këtë përmbajtje:**

**“** 3. *Autoriteti ose enti kontraktor miraton nënkontraktorët e mundshëm përpara lidhjes së kontratës me operatorin ekonomik fitues të kontratës publike, në përputhje me dispozitat e këtij ligji, pa cenuar parimet e përcaktuara në pikën 4 të këtij neni. Autoriteti kontraktor miraton vetëm nënkontraktorët e mundshëm të deklaruar në formularin përmbledhës të vetë deklarimit nga operatori ekonomik dhe procesi i miratimit kryhet vetëm në Sistemin e Prokurimit Elektronik.*

*Verifikimi i përmbushjes së kapaciteteve të nënkontraktorit të propozuar kryhet në Sistemin e Prokurimeve Elektronike, i cili ndërvepron me sisteme të tjera”* .

Ky riformulim vjen si propozim i AKSHI, duke parashikuar zhvillimi e sistemit në mënyrë të tillë që edhe miratimi i nënkontraktorit dhe verifikimi i përmbushjes së kapaciteteve të tij të bëhet në SPE, i cili ndërvepron me sisteme të tjera.

* **Në nenin 127 “Modifikimi i kontratave gjatë afatit të tyre”** bëhen ndryshimet si më poshtë:
1. Në gërmën “a” të pikës 1, togfjalëshi “*në kontratën fillëstare*” zëvendësohet me togfjalëshin “*në* *dokumentat e tenderit për kontratën fillestare*”.
2. Gërma “b” e pikës 1, ndryshon si më poshtë:

“*b) për furnizimin e mallrave, shërbimeve apo kryerjen e punëve në një kontratë që është ende në zbatim nga kontraktori fillestar, të cilat janë bërë të domosdoshme dhe nuk janë përfshirë në dokumentat e tenderit për kontratën fillestare, dhe kur zëvendësimi i kontraktorit fillestar:*

*i. nuk është i mundur për arsye ekonomike apo teknike, sikurse janë kërkesat për zëvendësimin apo ndërveprimin me pajisjen, shërbimet apo instalimet ekzistuese, të prokuruara gjatë procedurës fillestare; si dhe*

*ii. do të shkaktonte vështirësi të mëdha apo rritje të konsiderueshme të kostove për autoritetin kontraktor.*

*Në këtë rast, dokumentimi i modifikimeve duhet të përmbajë një argumentim të të gjitha arsyeve se përse furnizimet, shërbimet ose punët janë të domosdoshme, arsyet përse ato nuk janë mbuluar nga kontrata fillestare apo marrëveshja kuadër, si dhe arsyet ekonomike dhe teknike, prej të cilave nuk mund të zëvendësohet kontraktuesi fillestar.”*

1. Në gërmën c, të pikës 1, shtohet një paragraf me këtë përmbajtje:

“*c) Në këtë rast, dokumentimi i modifikimeve duhet të përmbajë një përshkrim të ndryshimeve, arsyet dhe rrethanat të cilat autoriteti ose enti kontraktor nuk mund t’i parashikonte gjatë dhënies së kontratës fillestare apo të marrëveshjes kuadër, si dhe një shpjegim se përse këto modifikime nuk ndryshojnë natyrën e kontratës ose të marrëveshjes kuadër”*.

1. Pika 3, ndryshon si më poshtë:

“3. *Autoriteti ose enti kontraktor, pasi ka modifikuar kontratën apo marrëveshjen kuadër, në përputhje me pikën 1, shkronjat “b” dhe “c”, të këtij neni, duhet të dërgojë për publikim një njoftim për ndryshimin e kontratës gjatë kohëzgjatjes së saj, në Buletinin e Njoftimeve Publike brenda pesë ditëve, nga data në të cilën ka bërë modifikimin e kontratës fillestare.*

1. Pikat 7 dhe 8, ndryshohen si më poshtë vijon:
2. *Menaxhimi i kontratës së prokurimit publik dhe monitorimi i zbatimit të saj mbështetur në raportimin e zbatimit të kontratës, kryhet nga AK në Sistemin e Menaxhinit të Kontratave në ndërveprim me Sistemin e Prokurimit Elektronik.*

*Autoriteti kontraktor, në përputhje me natyrën e kontratës mund të përdorë procese të automatizuar dhe inteligjencën artificiale në procesin e monitorimit të zbatimit të kontratës.*

1. *Pagesat e operatorëve ekonomikë në zbatim të kontratës kryhen përmes sistemit të menaxhimit financiar pas miratimit të dokumentacionit përkatës në përputhje me legjislacionin në fuqi në Sistemin e Menaxhimit të Kontratatave.Sistemi gjeneron njoftime automatike mbi risqet për kryerjen e pagesave.*

Ky nen është saktësuar në formulimin e tij, në përputhje me Direktivën 2014/24.

Gjithashtu, është saktësuar parashikimi për dërgimin e njoftimit të modifikimit për publikim në Buletinin e Njoftimeve Publike, si dhe afati i këtij njoftimi është bërë nga 10 ditë, në 5 ditë, duke e harmonizuar me afatet e përcaktuara në LPP për njoftimet e tjera që bëhen sipas këtij ligji.

Ndërsa, sa i takon ndryshimeve të pikave 7 dhe 8 të kësaj dispozite ligjore theksojmë se ato vijnë si propozim i AKSHI, duke parashikuar që edhe menaxhimi i kontratave do të bëhet në Sistemin e Menaxhimit të Kontratave i cili do të ndërveprojë me SPE. Po kështu, sipas këti propozimi edhe pagesat e operatorëve ekonomikë në zbatim të kontratës do të kryhen në Sistemin e Menaxhimit të Kontratatave.

* Në nenin 129 “Procedura e hetimit administrativ”, bëhen ndryshimet si më poshtë:
1. gërma “ç”, e pikës 1, ndryshon si më poshtë:

“ç) *për monitorimin e zbatimit të kontratës së nënshkruar nga autoriteti ose enti kontraktor, nga momenti i nënshkrimit të kontratës dhe jo më vonë se 3 vjet nga përfundimi i zbatimit të saj,* *bazuar në dokumentacionin e administruar nga autoriteti ose enti kontraktor*”.

1. *gërmat “a”dhe “c”, të pikës 2, ndryshojnë si më poshtë:*

*“a) të kryejë hetime administrative nëpërmjet sistemit të prokurimit elektronik dhe sistemit për menaxhimin e zbatimit të kontratës; dhe /ose*

*c*) *të kryejë hetime administrative, duke përfshirë edhe hyrjen në çdo zyrë të institucioneve publike dhe këqyrjen e akteve ose dokumenteve që kanë lidhje me çështjen që heton*”*;”.*

Në vijim të saktësimit të kompetencës së APP, sipas nenit 23, gërma “dh”, saktësohen edhe parashikimet e mësipërme, ligjore në lidhje me kryerjen e hetimit administrativ nga ana e APP, për monitorimin e zbatimit të kontratës, bazuar në dokumentacionin e administruar nga autoriteti ose enti kontraktor për këtë qëllim.

Gjithashtu, në vijim të ndryshimeve të nenit 17, të LPP, lidhur me detyrimin për përdorimin e mjeteve elektronike për komunikimin dhe shkëmbimin e informacionit gjatë zbatimit të kontratës, të cilat do të shërbejnë për një menaxhimin efikas të kontratave nga autoritetet kontraktore dhe ndjekjen e tyre me korrektësi dhe përgjegjësi, shtohet në gërmën “a”, të pikës 2, të nenit 129, parashikimi për të drejtën e APP që të kryejë hetime administrative edhe nëpërmjet sistemit të menaxhimit të kontratave.

Njëkohësisht, saktësohet edhe gërma “c”, duke hequr termin “*në vend*”.

* **Në nenin 130 “Veprimet pas përfundimit të hetimit administrativ”,** në gërmën “c”, të pikës 1, togfjalëshi “… *nga përfitimi i fondeve publike*” zëvendësohet me togfjalëshin “… *nga e drejta e fitimit të kontratave të prokurimit publik, koncesionit/partneritetit publik dhe privat dhe ankandit publik*.”*.*

Ky përcaktim bëhet me qëllim harmonizimin me parashikimet e tjera në këtë ligj, pasi një parashikim i tillë ka shkaktuar paqartësi dhe problematika tek operatorët ekonomikë dhe autoritetetet kontraktore.

* **Në nenin 131, pika 1 ndryshohet si më poshtë:**

*“1. Refuzimi i autoritetit ose entit kontraktor për të bashkëpunuar me Komisionin e Prokurimit Publik dhe Agjencinë e Prokurimit Publik,* ***ose moszbatimi brenda afatit i vendimeve të këtyre të fundit******në mënyrë të pajustifikuar,*** *ngarkon me përgjegjësi titullarin e autoritetit kontraktor dhe dënohet nga këto institucione me gjobë nga 50 000 (pesëdhjetë mijë) deri në 500 000 (pesëqind mijë) lekë”.*

Rishikimi i kësaj dispozite vjen si propozim i KPP, duke parashikuar marrjen e masave dhe ngarkimin me përgjegjësi të titullarit të autoriteti kontraktor edhe në rasti kur ky i fundit nuk zbaton brenda afatit vendimet e KPP dhe APP, në mënyrë të pajustifikuar.

* **Në nenin 132 “Kundravajtjet administrative”**, bëhen ndryshimet e mëposhtme:
1. Gërma “l”, e pikës 1, ndryshon si më poshtë:
2. *mosrespektimi i detyrimeve për administrimin e dokumentacionit të nevojshëm për modifikimin e kontratës publike ose marrëveshjes kuadër, sipas nenit 127 të këtij ligji, dënohet me gjobë nga 50 000 (pesëdhjetë mijë) deri në 500 000 (pesëqind mijë) lekë”.*

Këto ndryshime vijnë në harmonizim me ndryshimet e propozuara në nenin 23, gërma “dh” dhe në nenin 129, pika 1, gërma “ç”, të këtij ligji.

* **Dispozita kalimtare**

1. Organi qendror blerës i krijuar nga Këshilli i Ministrave, sipas parashikimeve të pikës 1, të nenit 53, të këtij ligji, do të asistohet nga organizma ndërkombëtare, për një periudhë 3 vjecare, me qëllim ngritjen e plotë të kapaciteteve administrative profesionale të tij. Rregulla të posacme përcaktohen me vendim të Këshillit të Ministrave.

2. Ngarkohet Këshilli i Ministrave që brenda 6 muajve nga hyrja në fuqi e këtij ligji dhe /ose neneve te veçanta të tij, të miratojë akte nënligjore në zbatim të tij.

3. Ngarkohen Kryeministria, Ministria e Financave dhe Ekonomisë, Agjencia e Prokurimit Publik, Komisioni i Prokurimit Publik dhe Agjencia Kombëtare e Shoqërisë së Informacionit, sipas kompetencave përkatëse, që deri në 9 muaj nga miratimi i këtij ligji të ndërtojë Sistemin e Prokurimit Elektronik dhe ndërveprimin me sisteme të tjera në përputhje me parashikimet e këtij ligji.

4. Zbatimi i Parashikimeve të nenit 3, nenit 9, nenit 10, nenit 11, nenit 17, nenit 18, nenit 19, nenit 21, nenit 23, nenit 24, nenit 25, nenit 30, nenit 35, nenit 51, nenit 44, nenit 45 (pikat 7 dhe 8) fillon brenda 9 muajve nga hyrja në fuqi e këtij ligji.

Procedurat e prokurimit të nisura përpara fillimit të zbatimit të neneve sipas paragrafit të mesipërm, do të vijojnë të zhvillohen sipas parashikimeve të këtij ligji.

Në këto dispozita kalimtare është parashikuar që ngritja e organit qendror blerës sipas parashikimeve të pikës 1, të nenit 53, të këtij ligji, do të asistohet nga organizma ndërkombëtare, për një periudhë 3 vjecare, kjo me qëllim ngritjen e plotë të kapaciteteve administrative profesionale të tij.

Ndërsa , sa i takon parashikimeve të dhëna në pikat 3 dhe 4 të dispozitave kalimtare, sa i takon ndërtimit të Sistemit të Prokurimit Elektronik dhe ndërveprimit të tij me sisteme të tjera apo edhe zbatimi i parashikimeve të tjera në dispozitat e përcaktuara që varen nga ndërtimi i këtij sistemi, ka ardhur si propozim i AKSHI i cili ka propozuar një afat kohor 9 muaj për implementimin e këtij sistemi, pra ne nje kohe me te shpejte me qellim permiresimin e  procesit dhe rritjen e transparences se prokurimeve publike.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e këtij akti ngarkohen të gjitha Autoritetet dhe Entet Kontraktore, Agjencia e Prokurimit Publik, Komisioni i Prokurimit Publik.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Agjencia e Prokurimit Publik, Komisioni i Prokurimit Publik dhe Agjencia Kombëtare e Shoqërisë së Informacionit.

**IX. RAPORTI I VLERËSIMIT TË TË ARDHURAVE DHE SHPENZIMET BUXHETORE**

Miratimi i projekt ligjit dhe implementimi i tij sa i takon ndërtimit të sistemit të prokurimit elektronik do të shoqërohet me efekte financiare shtesë për Buxhetin e Shtetit, por ne keto momente sipas AKSHI, në cilësinë e institucionit përgjegjës, eshte e pamundur perllogaritja e këtyre efekte, pasi ajo do te behet rast pas rasti duke mbajtur ne konsiderate analizen e nderhyrjeve teknike si dhe studimet per keto nderhyrje.